Summary: Oli aika jolloin tavallisista ihmisistä tuli fasisteja samaan tapaan kuin heistä nykyisin tulee s-etukortin omistajia, pohtii Janne Saarikivi kolumnissaan.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Uskommeko yhä talismaaneihin, jotka antavat kantajalleen kaikki pahuuden voimat?
 Muistan ajatelleeni tätä kysymystä  itsenäisyyspäivänä . Silloin kolme vaivaista skinirukkaa kantoi hakaristilippua Hakaniemen torilla. Asia aiheutti mielipahamyrskyn, jonka joku voi vielä muistaa. Oli vastamielenosoitusta, närkästynyttä sometusta,  Petteri Orpon   twiitti .
 Ajatelkaahan: Kiinassa on valtio pannut miljoona uiguuria keskitysleireille ja vartioi heitä linnuiksi naamioiduilla drooneilla. Valtio pisteyttää ihmiset, ja jakaa sen mukaan etuja. Asiat ovat kuten  Orwellin  pahimmassa painajaisessa. Mutta jos nyt Kiinan johtaja saapuisi Suomeen – ja näin on tapahtunutkin – hänelle antaisivat lämmintä kättä presidentti, pääministeri ja suuryritysten johtajat.
 Kiinan johtaja ei nimittäin käytä hakaristein verhoiltua takkia vaan länsimaisten räätälien tekemää tummaa pukua. Siksi hänelle sanotaan: tervetuloa rakas partneri, tärkeä kumppani.
 Toisin on kun kolme voimatonta pikkumiestä  sonnustautuu kauan sitten kadonneen väkivaltaisen valtakunnan symboleihin. Kaikki ovat varpaillaan tai raivoissaan. Voimattomat saavat kantaa pahuuden voimaa, kun ottavat pahuuden merkin lippuunsa.
 Minulle tulee tästä kaikesta mieleen kauan sitten kuollut mummoni. Hän oli nimittäin eräänlainen fasisti. Mummon muiston haalistuessa ymmärrän, miten menneisyyden ideologia on muuttunut lihallisten ihmisten maailmankatsomuksesta möröksi, jolla pelotellaan lapsia ja aikuisia.
 Tiedättekö, kokonaiset sukupolvet olivat  natseja vielä hetki sitten. Fasismia kannattivat professorit ja ministerit. Erään kartanon tyttären matka suoriutui Berliiniin opiskelemaan lestintekijäksi, nykyisin kai sanottaisiin designeriksi. Siellä kenkätehtaalla mummoni oppi sanomaan Heil Hitler. Asiasta ei sodan jälkeen enää elämöity, mutta kuoleman läheisyyden suomassa vapaudessa mummollani oli tapana annostella välihuutoja uutislähetyksiin kiikkustuolistaan, tällaiseen tyyliin: “Jaajaa, tuolla on  Erkki Tuomioja  ja niin on kommunisteilla tulipunaiset kravatit. Minä ainakin olen fasisti”. Sukulaiset punastelivat.
 Mutta mummoni oli tietenkin ennen kaikkea mummo. Hän laittoi lapsenlapsille kotletteja ja lettuja. Valokuvassa hän kuljettaa minua kottikärryllä hymyssä suin. En halua sanoa hänestä mitään pahaa.
 Hyvään ja pahaan liittyy tilanteita ja olosuhteita, näkökulmia, konteksteja ja valintoja.
 Oli aika jolloin tavallisista ihmisistä tuli fasisteja  samaan tapaan kuin heistä nykyisin tulee s-etukortin omistajia. Silloin, aivan kuten nykyisinkin esimerkiksi Kiinassa ja myös Suomessa jokainen ihminen oli muuttamassa maailmaa paremmaksi eikä koskaan huonommaksi.
 Sanotaan, että natsismista tulee oppia, ja että sitä ei saa unohtaa. Mutta juuri silloin kun näemme jossakin pahuuden talismaneja ja pahoja ihmisiä, olemme unohtaneet tärkeimmän opin, jonka siitä voisi saada, nimittäin sen, että pahuuden raja ei kulje ihmisten välillä vaan jokaisen ihmisen sisällä. Että kaikki ovat kykeneviä pahaan, yleensä huomaamattaan tai, mikä pahempi, tehokkuuttaan, itsekkyyttään, sosiaalisuuttaan. Siksi, että he tekevät sitä, mitä muut tekevät ympärillä.
 Euroopan parlamenttivaaleissa  etenivät jälleen kerran pari piirua ne, joiden mielestä pahat ihmiset nimeltä muslimit uhkaavat Eurooppaa, tai sitten homot ja lesbot, joiden pillin mukaan koko maailma joutuu tanssimaan. Oma kuplani, humanistien, journalistien ja yliopistonopettajien joukko taas on vakuuttunut siitä, miten nämä puolueet ja niiden äänestäjät ovat pahoja.  “Fasismi uhkaa”  huudetaan, ja kopioidaan sadattatuhannetta kertaa  Jussi Halla-ahon  kymmenen vuoden takaisia blogipätkiä meemeiksi. Peukutetaan, julistaudutaan hyviksi, pahan vastustajiksi.
 Hankalin läksy on , että kukaan ei oikeastaan ole paha, vaikka pahaa on kaikkialla. Ei fasistikaan ole paha vaan hän on vain elänyt sellaisen elämän, että siitä tulee fasisti. Tiedän tämän omasta perheestäni.
 Hyvään ja pahaan liittyy tilanteita ja olosuhteita, näkökulmia, konteksteja ja valintoja. Siksi ei ole mahdollista olla yksiselitteisesti hyvän puolella pahaa vastaan. Jos se olisi mahdollista, kaikki olisivat. Siksi pahaa ei voi vangita hakaristiin ja päästä siitä eroon hakaristit kieltämällä. Siksi pahaa ei voi osoittaa ihmisessä ilman, että sormi osoittaa peiliin.
 Ihmiset, aivan kaikki heistä, uskovat tekevänsä hyvää, mutta saavat silti aikaan pahaa. Tämä ihmisen riittämättömyys ja vajavaisuus voisi yhdistää meidät ja ratkaista useimmat ongelmamme. Jos vain ensin tunnistaisimme sen omassa itsessämme.
 Janne Saarikivi
 Kirjoittaja on suomalais-ugrilaisen kielentutkimuksen professori ja todennäköisesti eri mieltä kanssasi.
 Aiheesta voi keskustella 28.05. klo 16.00 asti.

Janne Saarikiven kolumni: Mummoni oli fasisti, mutta silti ennen kaikkea mummo


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Näin alueen hyväosaisuus vaikutti vaalitulokseen
 Eurovaalit olivat  urbaanien ihmisten ja kasvukeskusten vaalit , sanoo tutkija  Hanna Wass . Tutki jutussamme, miten alueen hyväosaisuus vaikutti vaalitulokseen.
 Nämä EU-vallankäyttäjät valitaan seuraavaksi meppien jälkeen
 Kenestä tulee EU:n vaikutusvaltaisin henkilö? Nimitysruletti pyörähtää toden teolla käyntiin tänään. Huippupaikoille on  veikkailtu myös suomalaisnimiä , kirjoittavat Ylen EU-kirjeenvaihtajat  Petri Raivio  ja  Anna Karismo .
 Kysely: Joka viides rakennusalan työntekijä on ulkomainen
 Eniten ulkomaalaisia rakennustyöntekijöitä on Uudellamaalla. Jani Saikko / Yle
 Ulkomaiset  työntekijät ovat yleistyneet rakennustyömailla  merkittävästi kymmenen viime vuoden aikana. Rakennusteollisuuden tuoreen kyselyn mukaan ulkomaalaisten osuus on pienen notkahduksen jälkeen vakiintunut reiluun viidennekseen rakennusalan työntekijöistä. Vielä vuonna 2009 heitä oli yhdeksän prosenttia.
 Mistä lisää pelastuskoiria?
 Labradorinnoutaja Ilo ja Pekka Laaksonen pelastusharjoituksissa. Paula Collin / Yle
 Kadonneita ihmisiä etsivistä  pelastuskoirista alkaa olla pulaa , vaikka koiria tarvitaan etsintätehtävissä koko ajan enemmän. Vaikka etsintöjen määrä kasvaa, ei koirien määrä nouse. Erityisesti pelastuskoirista on pulaa Pohjois-Suomessa. Pelastuskoirat etsivät enimmäkseen kadonneita muistisairaita.
 Edelleen epävakaista
 Yle
 Tiistai on pilvinen ja epävakainen. Sadekuuroja tulee varsinkin maan keski-ja pohjoisosassa monin paikoin. Etelässä on suurelta osin poutaa. Lämpötilat nousevat vähän maanantain lukemista. Illalla tai viimeistään keskiviikkoyönä etelästä saapuu seuraava laajempi sadealue. Lue lisää säästä  täältä .

Herätys: Eurovaalit olivat hyväosaisten vaalit, rakennuksilla töitä painaa yhä useammin ulkomaalainen, pelastuskoirista alkaa olla pulaa


Summary: Viime vuonna pelastuskoirat hälytettiin etsimään kadonneita ihmisiä 277 kertaa.

Vehreässä alkukesän metsässä kaikuu kumea haukku. Bordercollie Kuutti on löytänyt etsittävän.
 Käynnissä on Varsinais-Suomen pelastuskoirien harjoitus, jossa treenataan kadonneiden ihmisten etsintää.
 Harjoittelulle on tarvetta, sillä pelastuskoiria käytetään etsinnöissä jatkuvasti enemmän. Viime vuosi oli pelastuskoirille ennätysvuosi – ne saivat enemmän hälytyksiä kuin koskaan aikaisemmin. Pelastuskoirat hälytettiin etsintätehtäviin kaiken kaikkiaan 277 kertaa.
 – Se kertoo siitä, että yhä huonokuntoisemmat ihmiset asuvat yksinään tai keskenään. Elinikä pitenee ja muistisairaiden määrä kasvaa. Muistisairaitahan me pääsääntöisesti etsimme, kertoo Kuutin omistaja ja ohjaaja  Stina Törnblom  Varsinais-Suomen pelastuskoirista.
 Törnblom ja Kuutti kuuluvat hälytysryhmään yhdessä runsaan sadan muun koirakon kanssa. Samaan aikaan kun hälytysten määrä on noussut, hälytysvalmiudessa olevien koirien määrä ei ole juurikaan kasvanut.
 Kestää aika kauan ennen kuin saat koulutettua ensimmäisen koiran hälytysryhmään asti.  Stina Törnblom
 Tämän vuoksi pelastuskoirista alkaakin olla jo pulaa. Vajausta on etenkin Pohjois-Suomessa, jossa etäisyydet ovat pitkät. Suomen Pelastuskoiraliiton toiminnanjohtaja  Mika Soinisen  mukaan tavoitteena olisi, että koirakko pystyttäisiin saamaan kaikkialla Suomessa paikalle tunnissa hälytyksen tulosta. Etelässä se jo yleensä onnistuu, mutta muualla siihen on matkaa.
 – Tällä hetkellä emme pysty koko maassa vastaamaan kahden tunnin vasteeseen. Pohjoisessa ei ole montaa koiraa, joten tunnin vasteaikaan on paljon matkaa, Soininen sanoo.
 Yleensä paikalle kuitenkin saadaan vähintään joku koirakko. Tarkoitus kuitenkin olisi, että mukana olisi useita koiria samaan aikaan: silloin etsintä on tehokkainta.
 Uudellamaalla on parhaillaan Vapaaehtoisen pelastuspalvelun (Vapepa) kanssa käynnissä kokeilu, jossa pyritään saamaan koirakot etsintöihin mahdollisimman nopeasti. Koirakot saavat suoraan älypuhelimeensa alueen, jolta aloittavat etsinnän. Tavoitteena on, että vasteaika lyhenisi oleellisesti.
 Pelastuskoiraliiton toiminnanjohtaja Mika Soinisen mukaan pelastuskoirien ohjaajat ovat sitoutuneita ja valmiita lähtemään etsintöihin vähän pidemmänkin matkan päähän. Hän toivookin, että koiria hälytettäisiin mukaan kauempaakin, jos lähialueelta ei löydy koirakoita.   Paula Collin / Yle
 Laji vaatii sitoutumista ja kovaa osaamista
 Tie pelastuskoiraksi ei ole nopea eikä välttämättä helppo. Tämä johtaa siihen, että iso osa harrastuksen aloittaneista ei koskaan etene hälytysryhmään asti. Mika Soinisen mukaan lajin pariin on viime vuosina tullut paljon uusia ihmisiä, mutta vain noin joka kymmenes pelastuskoiraharrastuksen aloittaneista päätyy hälytysryhmään.
 Syynä on se, että laji vie paljon aikaa ja vaatii sitoutumista.
 Pelastuskoirat Pelastuskoiria käytetään vain kadonneiden ihmisten etsinnöissä. Kadonneita eläimiä etsivät  etsijäkoirat . Vapaaehtoiset hälytysryhmäläiset ovat valmiudessa ympäri vuorokauden. Hälytykset tulevat poliisilta. Etsinnöissä on mukana useimmiten sekä koirapartioita, ihmisiä ja autopartioita. Hälytysryhmään päästäkseen koiran on osattava sekä haku että jälki ja suoritettava käyttöönottotarkastus. Ohjaajan on hallittava etsintä, suunnistus, ensiapu ja viestintävälineiden käyttö. Pelastuskoiratoiminta tapahtuu Vapaaehtoisen pelastuspalvelun alaisuudessa.
 – Kyllä sen ykkösharrastus pitää olla. Yhteistreenejä on pari kertaa viikossa ja sen lisäksi täytyy itse treenata useamman kerran viikossa. Kestää aika kauan ennen kuin saat koulutettua ensimmäisen koiran hälytysryhmään asti, Stina Törnblom kuvailee.
 Hän itse on kouluttanut hälytysryhmätasolle kaikkiaan viisi koiraa. Lisäksi hän kouluttaa muita koiranohjaajia ja toimii muun muassa kokeissa testaajana.
 – Järjestämme tutustumiskursseja, joissa yritämme kertoa mahdollisimman hyvin, mitä laji vaatii. Silti voi käydä niin, että ihminen ei ole valmis tekemään niin paljon työtä kuin tarvitsisi, Törnblom sanoo.
 Stina Törnblom on hälytysryhmässä bordercollie Kuutin kanssa. Pelastuskoiran rodulla ei ole merkitystä, mutta laji on fyysisesti raskas, joten kovin suurille koirille se voi osoittautua haasteeksi. Toisaalta ihan pienet eivät välttämättä pääse näppärästi liikkumaan vaikeassa maastossa. Törnblomin mukaan koiralla pitää olla hyvä moottori ja halu löytää ihminen. Suurta riistaviettiä ei saisi olla.  Paula Collin / Yle
 Pelastuskoirien määrän kasvua rajoittaa myös se, että viime vuosina koirien taitovaatimuksia on nostettu. Vuonna 2017 voimaan tuli kahden lajin vaatimus: koirien on osattava siis sekä haku että jälki eli etsittävä ihmisiä sekä ilma- että maavainun perusteella.
 Soinisen mukaan kriteerien tuleekin olla kovat, sillä kyse on ihmishenkien pelastamisesta.
 Pelastuskoira on tehokkain maastossa
 Pelastuskoiria käytetään apuna kaikenlaisissa etsinnöissä. Maastossa koirat ovat tehokkaimmillaan, mutta taajamaetsintöjäkin harjoitellaan. Koirapartioiden lisäksi etsinnöissä on usein mukana sekä autopartioita että ihmisiä. Koirien käyttö vaihtelee alueittain
 Stina Törnblom on osallistunut noin 40 etsintään. Yksi niistä on jäänyt parhaiten mieleen.
 Tiedän yhden tapauksen, jossa kadonnut jäi löytymättä.   Stina Törnblom
 – Se oli oikein korpimaastossa, josta piti suunnilleen kontata läpi. Etsittävä oli päätynyt sinne polkupyörän kanssa, ja ajattelin, miten ihmeessä hän on pystynyt raahaamaan polkupyörän sellaiseen maastoon.
 Törnblom on myös ollut mukana, kun etsittävä löydetään. Etsinnät olivat kestäneet jo pitkään, ja kun kadonnut lopulta löytyi, hän oli ehtinyt menehtyä.
 Labradorinnoutaja Ilo on löytänyt etsittävän ja ilmaisee sen haukkumalla. Maalimiehenä on Pekka Laaksonen.  Paula Collin / Yle
 Etsiessä on tärkeää olla tarkka ja hoitaa kunnolla se alue, joka etsijälle on määrätty. Koira pystyy ottamaan nopeasti haltuun isotkin alueet, joten sillä on suurempi mahdollisuus törmätä kadonneeseen kuin ihmisillä. Siksi koirat yleensä löytävät kadonneet.
 – Sinä aikana, minkä minä olen ollut tässä mukana, tiedän yhden tapauksen, jossa kadonnut jäi löytymättä. Enimmäkseen työtämme on hakea ja sanoa, että tämä alue on tyhjä, Stina Törnblom sanoo.

Pelastuskoirista alkaa olla pulaa, sillä etsintätehtävien määrä kasvaa – kadonnut henkilö jää koiralta harvoin löytämättä


Summary: Ulkomaalaisten työntekijöiden osuus on korkein Uudellamaalla, matalin Lapissa.

Rakennusten tai niiden osien rakentaminen

Ulkomaiset työntekijät ovat yleistyneet rakennustyömailla verrattuna kymmenen vuoden takaiseen tilanteeseen.
 Rakennusteollisuuden tuoreen kyselyn mukaan ulkomaalaisten osuus on pienen notkahduksen jälkeen vakiintunut reiluun viidennekseen rakennusalan työntekijöistä. Vielä 2009 heitä oli yhdeksän prosenttia.
 Vähiten heitä on nyt Lapissa, alle prosentti kaikista, ja eniten Uudellamaalla, noin kolmannes.
 Mikko Airikka /Yle
 – Suomessa on ollut rakentamisen hyvä suhdanne pitkän aikaa ja kotimaista työvoimaa ei yksinkertaisesti ole riittänyt kaikkiin ammatteihin. Etenkin raskaammat ammatit, kuten raudoittaminen ja raskaat betonityöt ja jotkut julkisivuammatit, ovat sellaisia, että niihin on vaikea saada suomalaisia työntekijöitä, sanoo työmarkkinajohtaja  Kim Kaskiaro  Rakennusteollisuus RT:stä.
 Kaskiaron mukaan raskaiden töiden tekijät ovat saapuneet pitkälti idän suunnasta, vanhoista Neuvostoliiton alusmaista Itä-Euroopasta. Eniten tulijoita on ollut Virosta.
 Kim Kaskiaron mukaan raskaisiin rakennustehtäviin on ollut vaikeaa löytää suomalaisia tekijöitä.   Terhi Liimu / Yle
 Suuntaus on huomattu myös rakennusalan työntekijäliitossa. Rakennusliiton korviin on kiirinyt työmailta ympäri Suomea myös kriittistä viestiä tilanteesta.
 – Kyllä siellä tuli tosi merkittävänä ja ehkä tärkeimpänä kysymyksenä esille se, että työvoiman liikkuvuus ei ole tässä mitassa suomalaisen rakennustyöntekijän mieleen, vaan tunnelma oli koko lailla rankka sitä kohtaan, sanoo Rakennusliiton puheenjohtaja  Matti Harjuniemi .
 Matti Harjuniemen mukaan suomalainen rakentaja  suhtautuu työvoiman vapaan liikkuvuuden seurauksiin kriittisesti.   Terhi Liimu / Yle
 Onko suomalaisten ja ulkomaalaisten työntekijöiden ainakin paikoin kireät välit havaittu myös työnantajapuolella?
 – Ei meillä suoranaisesti ole siitä havaintoja. He, jotka haluavat tulla Suomeen tekemään työtä ja osin maksamaan myös veroja tänne, heitä pitää kohdella asianmukaisesti hyvinä työmarkkinakansalaisina, Kaskiaro sanoo.
 Rakentaminen työllistää Suomessa lähes 200 000 ihmistä. Ulkomaalaisten tarkkaa määrää ei tiedetä.
 Oma työvoima romahtanut
 Kyselyn mukaan rakennusurakoitsijoiden oman työvoiman osuus on vähentynyt koko maassa reippaasti jo pitkään ja oli nyt 17 prosenttia työmaiden kokonaisvahvuudesta.
 Vielä vuonna 2008 oman työvoiman osuus oli 44 prosenttia. Oma työvoima on korvautunut aliurakoinnilla ja vuokratyövoimalla.
 – Oman työvoiman osuus on vähentynyt trendinomaisesti työmailla jo kymmenen vuoden ajan. Aliurakoinnilla ja vuokratyövoimalla voidaan joustavammin vastata vaihteleviin kysyntä- ja osaamistarpeisiin, sanoo Kaskiaro.
 Andres Põldmaa  työskentelee YIT:n palveluksessa Triplan rakennustyömaalla.  Pekka Pantsu / Yle
 Rakennusalan edunvalvontaa hoitavan Rakennusteollisuus RT ry:n mukaan työvoiman rekrytointi suuressa määrin ei käy nopeasti, ja vastaavasti työvoiman vähentäminen käy helpommin urakkasopimuksia kuin työsuhteita lakkauttamalla.
 Lue myös:
 Työmarkkinoilla on edessä käänne huonompaan – Ministeriö: Työllisyyden kasvu hidastuu selvästi
 Näillä aloilla työntekijöitä kaivataan juuri nyt – kovin pula ei ole enää lääkäreistä

Kysely: Joka viides rakennusalan työntekijä on ulkomainen – "Kotimaista työvoimaa ei yksinkertaisesti ole riittänyt kaikkiin ammatteihin"


Summary: Tiistaina Brysselissä alkaa vääntö tulevista huippunimityksistä, kun sekä puolueet että EU-maiden valtionjohtajat tapaavat.

Korkeiden EU-johtajien nimityspaketista on tulossa selvästi aiempia koukeroisempi.
 Sunnuntaina pidetyt parlamenttivaalit mutkistavat huippunimityksiä, joista pitäisi päättää lähiviikkoina. Ristipaineita tulee sekä jäsenmailta että parlamentilta itseltään, kun eri aatteet kilpailevat vaalien jälkeen entistä tasavertaisemmin keskenään.
 Lähtökohta viisi vuotta sitten oli, että suurimman parlamenttipuolueen asettama kärkiehdokas asetetaan koko parlamentin ehdokkaaksi komissioon. EU-vaalien tulos ja komission puheenjohtajan valinta nivottiin näin yhteen.
 Vanha parlamentti teki selväksi olevansa valmis jopa hylkäämään komission puheenjohtajuutta tavoittelevan ehdokkaan, jos tätä ei ole nimetty kärkiehdokkaaksi ennen vuoden 2019 europarlamenttivaaleja.
 Parlamentti muuttui vaaleissa
 Nyt kuviota monimutkaistaa se, että jo vuosikaudet parlamentin suurimman puolueen titteliä kantanut EPP kärsi karvaan vaalitappion sunnuntaina. Samoin meppikato koettiin toiseksi suurimmassa puolueessa, sosiaalidemokraattien S&D:ssä.
 Muiden mielestä konservatiivipuolue EPP:n  etuoikeus nimityksiin on ohi .
 Kun parlamentin kokoonpano muuttui ratkaisevasti hajanaisemmaksi ja moninapaisemmaksi, esimerkiksi vaalit voittanut ja liki 40 lisäpaikkaa saanut liberaaliryhmä Alde haluaa nyt päästä kilpailemaan paikoista.
 – Olen tehnyt töitä monopolien murtamisen parissa. Tämäkin monopoli on nyt murrettu, sanoi heti vaali-iltana Alden  Margrethe Vestager  viitaten EPP:n ja S&D:n monikymmenvuotiseen valta-asemaan. Vestager toimii kilpailukomissaarina.
 Kaikki  EU-maiden johtajat eivät myöskään hyväksy  koko kärkiehdokasmenettelyä, koska ehdokkaat asetetaan jo ennen vaaleja eivätkä äänestäjät pysty vaikuttamaan siihen, keitä on ehdolla.
 Lobbaaminen ja lehmänkaupat eri johtajanpaikoista alkoivat heti maanantaina, kun Ranskan presidentti  Emmanuel Macron  ja Espanjan pääministeri  Pedro Sanchez   tapasivat Pariisissa .
 Koska isojen puolueiden valta parlamenttissa lakkaa uudella kaudella ja tilalle syntyy useita keskikokoisia puolueita, johtajanpaikoista voidaan nähdä vielä kovaa vääntöä.
 Mutta miksi nimitykset ovat niin tärkeitä ja miksi niistä taistellaan niin innokkaasti? Alla olevasta listasta voit lukea, millaisista paikoista on kyse.
 Luxemburgilainen Jean-Claude Juncker on ollut EU-komission puheenjohtajana ensimmäinen parlamentin kärkiehdokas. Hän tuli oikeistopuolue EPP:stä. Olivier Hoslet / EPA
 EU-komission puheenjohtaja
 EU:n komissiolla yksinään on aloiteoikeus lainsäädännössä.
 Komissio luotiin Saksan ja Ranskan vastapainoksi, kun EU:ssa oli vain kuusi jäsenmaata. Komission on tarkoitus valvoa kaikkien etuja, ja siten ikään kuin turvata pienten asema suurten varjossa.
 Komission työtä ohjaa 28 komissaarin ryhmä, jossa on yksi komissaari kustakin maasta.
 Osa parlamenttiryhmistä nimesi vaalien alla kukin omat kärkiehdokkaansa komission puheenjohtajaksi. Tarkoitus on, että lopulliseksi ehdokkaaksi valitaan suurimman, vaalit voittaneen puolueen ehdokas.
 Tällä kertaa oikeistoryhmä EPP:n kärkiehdokkaan, saksalaisen  Manfred Weberin,  nimittäminen parlamentin ehdokkaaksi ei kuitenkaan suinkaan ole kirkossa kuulutettu.
 Vielä viime vaalien jälkeen nykyisen puheenjohtajan  Jean-Claude Junckerin  valinta oli perusteltua, koska EPP voitti vaalit.
 Nyt puolue teki historiansa surkeimman vaalituloksen ja menetti kymmeniä paikkoja. Näyttääkin todennäköiseltä, että muut puolueet eivät hyväksy Weberin ehdokkuutta. EPP on voittanut vaaleista toiseen – kysymys kuuluu, voiko se vaalit hävitessäänkin saada koko parlamentin kärkiehdokkaan paikan?
 Uuden parlamentin hajanaisuus tarjoaa jäsenmaille mahdollisuuden ajaa virkaan omia ehdokkaitaan. Niitä on vaikea syyttää parlamentin syrjäyttämisestä, jos parlamentti itse on kovin erimielinen omasta ehdokkaastaan.
 Esimerkiksi Alden  Margrethe Vestagerin   kurssi nousi  vaalien jälkeen, kun puolueen voitto varmistui. Hän on tiettävästi Ranskan Macronin suosiossa.
 Macron vastustaa komission puheenjohtajan nimitysvallan valumista parlamentille ja paikan automaattista luovuttamista EPP:n kärkiehdokkaalle.
 Ilmeinen ranskalaisehdokas virkaan olisi brexit-neuvottelija  Michel Barnier , joka on jäsenmaiden johtajien suosiossa. Mutta ehdokkaalla pitäisi olla ainakin oman maansa johtajan vankka tuki, ja Barnier edustaa eri puoluetta kuin Macron. Hän voi tuskin luottaa myöskään parlamentin tukeen.
 Viime aikoina komission nimipörssissä on pyörinyt myös Kansainvälisen valuuttarahaston ranskalaisen pääjohtajan  Christine Lagarden  nimi.
 Puolalainen Donald Tusk on johtanut Eurooppa-neuvoston työtä viisi vuotta. Hänen puolueensa on EPP. Adam Warsawa / EPA
 Eurooppa-neuvoston puheenjohtaja
 Ennen Lissabonin sopimuksen voimaantuloa vuonna 2009 jäsenmaiden valtionjohtajien kokouksia johti kulloisenkin puheenjohtajamaan pääministeri tai presidentti.
 Johtamiseen haluttiin pysyvyyttä, koska puheenjohtajamaa vaihtuu puolen vuoden välein. Samalla haluttiin varmistaa, että EU:ta edustaisi ulospäin uskottava hahmo, eikä vaikkapa jonkin hyvin pienen jäsenmaan kulloinenkin johtaja.
 Ensimmäinen Eurooppa-neuvoston puheenjohtaja oli belgialainen  Herman van Rompuy  ja viisi viime vuotta tehtävässä on ollut puolalainen  Donald Tusk .
 Puheenjohtaja on eräänlainen EU-johtajien välinen diplomaatti. Hänen tehtävänsä on yhteenkuuluvuuden ja yhteisymmärryksen löytäminen sen lisäksi, että hän valmistelee kokouksia ja laatii niiden asialistan.
 Muutama viikko sitten Saksan liittokanslerin  Angela Merkelin  nimi alkoi vilahdella spekulaatioissa Eurooppa-neuvoston seuraavaksi puheenjohtajaksi.
 Der Spiegel -lehden mukaan muut EU-johtajat olivat pyytäneet Merkeliä tehtävään huippukokouksessa Romanian Sibiussa toissa viikolla. Merkel oli kuitenkin kieltäytynyt, ja on sittemmin tehnyt selväksi, että hän ei aio lähteä eurooppalaisiin johtotehtäviin kanslerikautensa jälkeen.
 Italialainen Federica Mogherini on ollut EU:n ulkopoliittinen edustaja viisi vuotta. Hänen puolueensa on vasemmistolainen Demokraattinen puolue. Stephanie Lecocq / EPA
 Ulkoasioiden ja turvallisuuspolitiikan korkea edustaja
 EU:n ulkoministerien kokousta johtaa ulko- ja turvallisuuspolitiikan korkea edustaja, joka tekee ehdotuksia ratkaisuista ministereille.
 Nykyinen korkea edustaja on ainoa nainen EU:n huippujohdossa, italialainen  Federica Mogherini . Korkea edustaja on myös komission jäsen.
 Paikka on huippuviroista kevein, sillä ulkopoltiiikan edustajalla on varsin vähän valtaa ohi jäsenmaiden, jotka pitävät tiukasti kiinni ulkopoliittisesta vallastaan. Toisaalta arvovaltainen tehtävä on eräänlainen jokeri, jolla voidaan tasapainottaa nimityspakettia.
 Italialainen Mario Draghi on johtanut Euroopan keskuspankkia vuodesta 2011. Hänellä on ekonomistin, pankkiirin ja taloustieteen professorin tausta. Ronald Wittek / EPA
 Euroopan keskuspankin pääjohtaja
 Suomalaisten mielenkiinto on tällä nimityskierroksella Euroopan keskuspankissa EKP:ssa, koska vahvoina ehdokkaina sen pääjohtajaksi on kansainvälisessä mediassa ja ekonomistikyselyissä pidetty Suomen pankin pääjohtajaa  Olli Rehniä  ja ex-pääjohtajaa  Erkki Liikasta.
 Täältä voit lukea aiheesta lisää:  Liikasella tai Rehnillä hyvät mahdollisuudet nousta EKP:n johtoon, kerrotaan Frankfurtin pankkipiireistä – kyseessä olisi merkittävin suomalaisen virka ikinä .
 Euroopan keskuspankki hallinnoi euron käyttöä ja vastaa euroalueen rahapolitiikasta. Sen ensisijaisena tavoitteena on pitää yllä hintatason vakautta.
 Pankin vastuu on valtava. Esimerkiksi vuoden 2008 finanssikriisin jälkeen juuri EKP on erilaisilla operaatioillaan pelastanut jäsenmaiden talouksia konkurssilta.
 Kaikesta tästä kantaa suurimman vastuun juuri pääjohtaja, joka on pankin kasvot markkinoille ja kansalaisille.
 Sitä mukaa kuin saksalaisen Manfred Weberin mahdollisuudet tulla valituksi komission puheenjohtajaksi ovat heikentyneet, Brysselissä ovat voimistuneet puheet, että Saksa ajaisikin nyt omaa ehdokastaan keskuspankin johtoon.
 Ekonomistikyselyissä taas  kärkeen on Erkki Liikasen ohi siirtynyt  Ranskan  François Villeroy de Galhau .
 Suomalaisille avautuu varmimmin mahdollisuus pankin johtoon, jos isot jäsenmaat eivät pääse sopuun keskenään ja tarvitsevat kompromissinimen.

Tuhansien miljardien eurojen rahavirtojen ohjailija, EU-lakiesitysten valtias ja huippukokousten esimies – Nämä EU-vallankäyttäjät valitaan seuraavaksi meppien jälkeen


Summary: Huumemuuliksi epäillyn miehen kehosta löytyi yli 250 pakettia kokaiinia.

Kokaiinipaketteja niellyt japanilainen mies kuoli maanantaina lennolla Meksikon pääkaupungista Méxicosta Japanin Naritaan.
 Matkansa 42-vuotias mies oli aloittanut Kolumbian pääkaupungista Bogotásta. Jatkolennolla mies alkoi saada kouristuksia, joten kone joutui tekemään hätälaskun Hermosillon kaupunkiin Meksikossa.
 Lentokentällä koneeseen nousseet ensihoitajat totesivat miehen kuolleeksi. Syyttäjien mukaan kuolinsyynä oli huumeiden yliannostus.
 Ruumiinavauksessa miehen vatsasta löytyi 246 pientä kokaiinipakettia.
 AeroMexicon lennolla oli 198 muuta matkustajaa. Lentokone jatkoi matkaansa Japaniin, kun ruumis oli poistettu koneesta.
 Huumepakettien nieleminen on yleinen salakuljetuskeino. Kartellit kutsuvat tällaisia salakuljettajia muuleiksi.

Japanilainen mies kuoli kesken lennon vatsa täynnä kokaiinia Meksikossa


Brasiliassa yli 40 vankia on kuollut vankien välisissä yhteenotoissa, kertovat maan viranomaiset. Väkivaltaisuuksia on ollut neljässä Amazonasin osavaltion vankilassa Pohjois-Brasiliassa.
 Uutiset uusista kuolonuhreista tulevat vain päivää sen jälkeen, kun 15 vangin kerrottiin kuolleen vankien välisissä tappeluissa.
 Brasilian viranomaiset kertovat lähettävänsä lisää turvamiehiä osavaltion vankiloihin.
 Jengiväkivalta ja mellakat piinaavat Brasilian täyteenahdettuja vankiloita. Maassa kaltereiden takana istuu reilusti yli 700 000 vankia.

Yli 40 vankia kuollut yhteenotoissa Brasilian vankiloissa


Ainakin 13 koulutyttöä ja kolme aikuista loukkaantui Japanissa Kawasakin kaupungissa, kun puukkomies iski bussipysäkillä, kertoo uutistoimisto Reuters.
 Paikallisten viranomaisten mukaan yhden lapsen ja yhden aikuisen pelätään kuolleen.
 Kuuden ja seitsemän vuoden ikäiset tytöt olivat odotelleet koulubussia pysäkillä, kun noin 40–50-vuotias mies oli alkanut riehua puukon kanssa.
 Puukkomies pidätettiin paikan päältä. Hän oli vakavasti loukkaantunut puukotettuaan myös itseään kaulaan.

Mies puukotti pikkutyttöjä bussipysäkillä Japanissa – kahden ihmisen pelätään kuolleen


Summary: Laivaonnettomuudet ovat Kongossa yleisiä, sillä ne ovat usein ylisuuressa lastissa ja huonosti ylläpidettyjä.

Ainakin 45 ihmistä on kuollut ja 200 on kateissa, kun laiva upposi Mai-Ndombe-järvellä Kongon demokraattisessa tasavallassa lauantaina, kertoo  BBC  verkkosivuillaan. Kuolleista 11 on lapsia.
 Alueen kuvernöörin  Antoine Masamban  mukaan aluksessa oli kyydissä yli 400 ihmistä. Suurin osa kyydissä olleita oli BBC:n tietojen mukaan opettajia, jotka olivat matkalla lunastamaan palkkojaan. Vanhan ja huonokuntoisen laivan kapteeni on pidätetty ja poliisi tutkii uppoamisen syitä. Etsintöjen uskotaan kestävän jopa kahdesta kolmeen viikkoa.
 BBC:n mukaan laivaonnettomuudet ovat Kongossa yleisiä, sillä ne ovat usein ylisuuressa lastissa ja huonosti ylläpidettyjä. Viime kuussa 167 ihmistä kuoli kahdessa veneilyonnettomuudessa Kivujärvellä. Tämän jälkeen maan presidentti Felix Tshisekedi määräsi pelastusliivit pakollisiksi laivaliikenteeseen, mutta ei ole varmuutta, oliko tämänkertaisessa onnettomuuslaivassa matkustaneilla liivejä vai ei.
 Kongossa maantiet ovat huonokuntoisia ja moniin paikkoihin pääsee vain vesitse tai lentämällä.

Ainakin 45 ihmistä kuollut ja 200 kateissa laivan upottua kongolaisella järvellä


Summary: Oppositio vaati demariministerille potkuja.

Ruotsissa punavihreää vähemmistöhallitusta tukeva keskusta ei aio äänestää sosiaaliministeri  Annika Strandhällin  epäluottamuksen puolesta.
 Epäluottamuslauseesta äänestetään Ruotsin valtiopäivillä tänään. Hallitusta tukeva keskusta ilmoitti pidättäytyvänsä äänestyksestä. Keskustan parlamenttiryhmä päätti asiasta maanantai-iltana puhelinkeskustelussa.
 – Epäluottamuslause on valtiopäivien terävin ase ja siksi sitä pitää käyttää suurella varovaisuudella, summasi keskustapuolueen ryhmänjohtaja  Anders W Jonsson .
 Keskusta ei silti suostu äänestämään suoraan epäluottamusta vastaan, sillä Jonssonin mukaan Strandhällin käytöksestä on herännyt kysymysmerkkejä.
 Oppositiopuolueet ovat esittäneet epäluottamusta, sillä ne väittävät Strandhällin erottaneen Kelaa vastaavan Försäkringskassan-viraston pääjohtajan vaalitaktisista ja puoluepoliittisista syistä.
 "Viha tanssii ja juo samppanjaa"
 Epäluottamuslause on saanut tukea myös vähemmistöhallitusta tukevalta liberaalipuolueelta. Lisäksi maltillisen kokoomuksen aloittamaa epäluottamuslausetta tukemaan ovat ilmoittautuneet kristillisdemokraatit ja ruotsidemokraatit. Näiden puolueiden äänet eivät aivan riitä epäluottamuksen läpimenoon.
 Pääministeri  Stefan Löfven  on kritisoinut epäluottamuslausetta kovin sanoin. Hänen mukaansa Strandhäll on joutunut sosiaalisessa mediassa valtavan vihan ja hyökkäysten kohteeksi. Löfvenin mukaan hyökkäyksillä on yhteys maltillisen kokoomuksen alullepanemaan epäluottamuslauseeseen.
 – Hän (Strandhäll) on yksi eniten sosiaalisessa mediassa vihaa kohdanneista naisista, ja juuri viha tanssii ja juo samppanjaa, jos tämä roistokampanja onnistuisi. Kehotan kaikkia osallisia miettimään tarkoin, haluatteko olla mukana tällaisessa, Löfven totesi.
 Hän on kummastellut sitä, miksei oppositio malta odottaa valtiopäivien perustuslakivaliokunnan selvitystä erottamisjupakasta. Selvityksen on määrä valmistua kesäkuun alussa.

Ruotsin sosiaaliministeri saanee pitää paikkansa – "Yksi eniten sosiaalisessa mediassa vihaa kohdanneista naisista"


Summary: Brexit-puolue voitti vaalit selvästi, mutta myös EU-myönteiset kasvattivat kannatustaan.

Kansainväliset organisaatiot ja sopimukset

Britannian konservatiivipuolue koki eurovaaleissa raskaimman tappion kansallisissa vaaleissa sitten vuoden 1832, kertoo uutistoimisto AFP.
 Kesäkuun seitsemäntenä päivänä pääministerin paikkansa jättävän  Theresa Mayn  johtama puolue sai Britannian eurovaaleissa vain 9,1 prosenttia äänistä. Konservatiivien paikkamääräksi jäi neljä. Vuonna 2014 konservatiivit saivat 20 paikkaa ja 24,74 prosenttia äänistä.
 May kuvaili tulosta "erittäin epätyydyttäväksi".
 –Tämä osoittaa, kuinka tärkeää on löytää ratkaisu brexitiin ja toivon vilpittömästi, että nämä tulokset saavat parlamentin keskittymään siiihen, May sanoi.
 Brexit-puolueelle selkeä voitto
 Britannian selkeä voittaja oli EU-kriitikko  Nigel Faragen  tämän vuoden helmikuussa perustama brexit-puolue, joka sai 31,6 prosenttia äänistä ja yhteensä 29 paikkaa parlamentissa. Edellisissä eurovaaleissa Faragen tuolloinen puolue Ukip voitti vaalit 26,77 prosentin ja 24 paikan saaliilla.
 Brexit-puolueella ei ole yhtään edustajaa Britannian omassa parlamentissa eikä brexitin lisäksi mitään muuta ohjelmaa.
 – Jos emme lähde EU:sta lokakuun 31. päivä, brexit-puolue osallistuu Britannian parlamenttivaaleihin ja tulee yllättämään sielläkin kaikki, Farage uhosi maanantaina toimittajille Lontoossa.
 Hänen mukaansa brexit-puolue tulisi nyt ottaa mukaan neuvotteluihin Brysselissä EU-erosta. EU sen sijaan on ilmoittanut, että Mayn kanssa tehtyä sopimusta ei avata enää uudelleen.
 Opposition työväenpuolue tuli Britanniassa kolmanneksi saaden 14,1 prosenttia äänistä ja kymmenen paikkaa parlamentista. Paikkoja tuli nyt vain puolet edellisistä vaaleista ja prosenttiosuus putosi noin 10 prosenttiyksikköä.
 Britanniassa ei ollut tarkoitus äänestää näissä eurovaaleissa, sillä maan oli määrä erota EU:sta jo ennen vaaleja.
 Myös EU-myönteiset voittivat
 Kolme vuotta EU-eron kansanäänestyksen jälkeen britit ovat edelleen varsin jakautuneita eron suhteen. EU-myönteiset liberaalidemokraatit ja vihreät kasvattivat suosiotaan voimakkaasti vuoden 2014 vaaleihin verrattuna.
 Liberaalidemokraatit olivat toiseksi suosituin puolue ja kasvattivat paikkojensa määrän europarlamentissa vuoden 2014 yhdestä paikasta kuuteentoista ja saivat 20,3 prosenttia äänistä. Vihreät saivat 12,1 prosenttia äänistä ja seitsemän paikkaa. Vuonna 2014 vihreät saivat 7,67 prosenttia äänistä ja kolme paikkaa.
 Äänestysaktiivisuus nousi Britanniassa vuoden 2014:n 35,6 prosentista 36,9 prosenttiin. Koko Euroopassa äänestysprosentti oli 50,5.
 Lue myös:
 Seurasimme eurovaalien tuloksia ja kommentteja hetki hetkeltä – Italian Salvini yrittää luoda 150 oikeistolaismepin jättiryhmää
 Analyysi: Oikeistopopulistien rynnistys valtaan jäi vajaaksi EU:ssa
 Eurooppalaiset äänestivät vilkkaimmin 20 vuoteen – katso täältä eri maiden tuloksia

Theresa Mayn konservatiiveille tuli eurovaaleissa suurin vaalitappio 187 vuoteen – Britannian tulokset kertovat maan jakautumisesta


Summary: Kapinallisten alueiden pommituksissa on kuollut kuukauden sisällä 215 siviiliä, heistä 47 on lapsia.

Syyrian hallituksen ilmaiskut tappoivat ainakin yhdeksän ihmistä kapinallisten hallussa olevan Idlibin maakunnan alueella maanantaina, kertoo uutistoimisto AP.
 Lisäksi ihmisoikeusjärjestön Syrian Observatory for Human Rightsin mukaan kuusi ihmistä kuoli Hazareenin kylässä noin 40 kilometriä Idlibistä etelään.
 Viimeisen kolmen vuoden aikana Syyrian hallitus on ottanut valtaansa suurimman osan maasta Iranin ja Venäjän tuella. Kapinallisten hallitsemien Idlibin ja Haman alueella asuu kolme miljoonaa ihmistä, joilla ei ole pakopaikkaa presidentti  Bashar al-Assadin  hallituksen joukkojen iskuilta. Ihmisoikeusjärjestön mukaan huhtikuun lopulla alkaneiden pommitusten aikana kapinallisten alueella on kuollut 215 siviiliä, heistä 47 on lapsia. Vastaavasti hallituksen alueilla on kuollut 21 siviiliä kapinallisten tulituksissa.
 Idlibin alue on ollut Syyrian kapinallisten hallussa vuodesta 2015 lähtien. Nyt alueen suurin kapinallisryhmä on monesta ääri-islamilaisesta ryhmittymästä koottu Tahrir al-Sham. Siinä voimakkain järjestö on terroristijärjestö Nusran rintama, joka tunnettiin aiemmin Syyrian al-Qaidana.
 Israel kertoi iskustaan
 Israel kertoo iskeneensä Syyrian armeijan ilmatorjunta-asemaan, joka ampui yhtä Israelin sotakonetta maanantaina. Syyrian valtion omistaman uutistoimiston Sanan mukaan iskussa kuoli yksi sotilas ja yksi loukkaantui.
 Israelin armeijan mukaan syyrialaiset ampuivat Pohjois-Israelissa rutiinilennolla ollutta hävittäjää, minkä vuoksi kostoisku tehtiin. Hävittäjään ei tullut osumaa, mutta ammus päätyi Israelin puolelle, kertoo uutistoimisto Reuters.
 Uutistoimisto AP:n mukaan on harvinaista, että Israel ilmoittaa iskeneensä Syyriaan. Viime aikoina se on kuitenkin kertonut iskuistaan iranilaisiin kohteisiin siellä..
 Israelin kerrotaan tehneen viime vuosina satoja iskuja Syyriaan. Iskut ovat olleet suunnattuina juuri Iranin sekä libanonilaisten shiiamuslimien järjestön Hizbollahin kohteisiin. Nämä molemmat tukevat Syyrian presidenttiä Bashar al-Assadia.
 Lue myös:
 USA: Syyriassa merkkejä siitä, että hallitus on käyttänyt kemiallisia aseita  (22.5.)
 Syyrian Idlibin kapinallisaluetta pommitetaan rajusti  (3.5.)

Syyrian hallituksen iskuissa kuoli ainakin yhdeksän ihmistä – Israel kertoo iskeneensä ilmatorjunta-asemaan


Summary: Poliisin mukaan näkyvyys tai sää eivät vaikuttaneet onnettomuuteen.

Poliisi jatkaa Sastamalassa Sastamalantiellä lauantai-iltana tapahtuneen henkilöauton ja täysperävaunullisen ajoneuvoyhdistelmän kolarin tutkintaa.
 Onnettomuudessa saivat surmansa pirkanmaalaiset henkilöauton kuski ja ajoneuvossa olleet kaksi lasta. Tutkinnassa on tähän mennessä käynyt ilmi, että Häijään suunnasta ajanut henkilöauto ajautui Sastamalan keskustan suunnasta tulleen ajoneuvoyhdistelmän kaistalle.
 – Törmäys oli niin raju, että henkilöautossa olleiden puolesta ei olisi ollut mitään tehtävissä, tutkinnanjohtaja  Pauli Pitkäkoski  Sisä-Suomen poliisista kertoo.
 Myös ajoneuvoyhdistelmä jouduttiin hinaamaan paikalta, mutta sen kuljettaja ei loukkaanut törmäyksessä vakavasti. Poliisi ei vielä tarkkaan tiedä, miksi tai miten henkilöauto lähti ajautumaan vastaantulevien kaistalle.
 – Tiellä on ollut muutakin liikennettä, joten jatkamme tutkintaa kuulusteluilla. Toki haluamme kuulla myös ajoneuvoyhdistelmän kuljettajaa. Ajoneuvoyhdistelmä oli pysäytetty keskelle omaa kaistaansa, eli se oli varmasti siellä, missä pitikin, Pitkäkoski kertoo.
 Tutkinnanjohtajan mukaan kello 20 jälkeen lauantaina tapahtunut onnettomuus ei johtunut ainakaan huonosta säästä tai näkyvyysongelmista.

Poliisi tutkii Sastamalan kuolonkolarin syytä: Kaksi lasta ja yksi aikuinen kuolivat, kun henkilöauto ajautui ajoneuvoyhdistelmän kaistalle


Summary: Trumpin mukaan mahdollisuudet uuteen kauppasopimukseen Kiinan kanssa ovat tulevaisuudessa hyvät.

Yhdysvaltain presidentti  Donald Trump  sanoo, että Japani aikoo ostaa 105 Yhdysvalloissa tehtyä F35-häivehävittäjää.
 Trumpin mukaan kauppa tarkoittaisi, että Japanilla on Yhdysvaltain liittolaisista suurin F35-laivue.
 Trump on parhaillaan nelipäiväisellä vierailulla Japanissa.
 Hän keskusteli maanantaina Japanin pääministerin  Shinzo Aben  kanssa tavattuaan ensin Japanin tuoreen keisarin.
 Ennen tapaamista annetuissa kommenteissa  esiin nousivat eritoten Pohjois-Korea ja Iran.
 Trump yritti painostaa pääministeri Abea kauppa-asioissa. Trump sanoi tapaamisen jälkeisessä tiedotustilaisuudessa, että hänen tavoitteenaan on kaataa kaupan esteitä ja saada Yhdysvaltain vienti samalle viivalle Japanin kanssa.
 Trump sanoi toivovansa, että lisää kauppasopimuksia voidaan ilmoittaa pian.
 Trumpin mukaan Yhdysvallat ja Japani ovat myös päättäneet laajentaa yhteistyötään avaruuden tutkimisessa.
 Abe korosti maanantaina Yhdysvaltain ja Japanin läheisiä siteitä.
 – Presidentti ja rouva Trumpin vierailu on kultainen mahdollisuus näyttää kirkkaasti tämä horjumaton side koko maailmalle ja Japanille, Abe sanoi tiedotustilaisuudessa.
 "Hyvät mahdollisuudet Kiinan kanssa"
 Trump sanoi myös, että Yhdysvalloilla ja Kiinalla on todella hyvät mahdollisuudet solmia uusi kahdenvälinen kauppasopimus tulevaisuudessa.
 Yhdysvaltain ja Kiinan kauppasota on tiukentunut viime aikoina. Tuoreimpiin uutisiin lukeutuu yhdysvaltalaisen Googlen päätös olla tekemättä käyttöjärjestelmäpäivityksiä  Huawein puhelimiin .

Trump: Japani aikoo ostaa Yhdysvalloilta 105 häivehävittäjää


Summary: Neljäs ranskalaismies tuomittiin Irakissa maanantaina kuolemaan terroristijärjestö Isisiin kuulumisen takia.

Ranska yrittää saada kumottua kuolemantuomiot, jotka irakilainen tuomioistuin on langettanut terroristijärjestö Isisiin kuuluneille Ranskan kansalaiselle, kertoo uutistoimisto AFP.
 – Vastustamme kuolemantuomiota aina ja kaikkialla, toteaa Ranskan ulkoministeriö  lausunnossaan .
 Ranska korostaa, että terrorismiepäiltyjen on vastattava teoistaan oikeudessa. Ranskan kanta on, että Irakissa tai Syyriassa kiinniotetut aikuiset ranskalaiset tulee tuomita paikan päällä eikä heitä kotiuteta.
 Irakilainen tuomioistuin tuomitsi  kolme ranskalaista sunnuntaina kuolemaan Isisin jäsenyyden takia. Miehillä on 30 päivää aikaa valittaa tuomiostaan.
 Ulkoministeriö sanoo antavansa tuomituille konsuliapua sen varmistamiseksi, että heillä on oikeusapua ennen valitusajan umpeutumista.
 Ministeriön lausunnon jälkeen kuolemaan tuomittiin neljäskin ranskalainen. Viidennen oikeudenkäyntiä lykättiin, koska hän sanoi, että häntä on kidutettu vankeusaikana. Oikeus tutkii miehen väitteet.
 Miehet kuuluvat 13 ranskalaisen Isis-epäilyn joukkoon, jonka Yhdysvaltain tukemat joukot ottivat kiinni Syyriassa ja siirsivät Irakiin oikeudenkäyntiä varten.
 Irak: Tuhansia jihadisteja pidätetty
 Irak on pidättänyt tuhansia epäiltyjä jihadisteja. Irakin oikeuslaitos sanoi äskettäin, että yli 500 ulkomaalaista Isisin jäseniksi epäiltyä on tuomittu vuoden 2018 alusta lähtien.
 Monet ovat saaneet elinkautisen tai kuolemantuomion, mutta ketään ulkomaista Isisin jäsentä ei ole teloitettu.
 Sunnuntaina Irakissa tuomittiin myös 29-vuotias ruotsalaisnainen 15 vuodeksi vankilaan Isis-yhteyksistä.
 Tuomarin mukaan nainen tiesi, mitä hän oli tekemässä matkustaessaan Syyriaan ja Irakiin. Tuomari katsoi, että nainen tiesi olevansa menossa elämään terroristijärjestön alueelle. Nainen vakuutti syyttömyyttään.

Ranska yrittää saada kumottua ranskalaisten Isis-jäsenten Irakissa saamat kuolemantuomiot


Summary: Syyttäjä vaatii miehelle elinkautista tuomiota ja tytölle vähintään kymmenen vuoden vankeusrangaistusta.

Syyttäjä vaatii pitkiä vankeusrangaistuksia Salossa viime marraskuussa tapahtuneesta murhasta. Syytettyinä ovat 23-vuotias mies ja alaikäinen tyttö.
 Miehelle vaaditaan elinkautista ja tytölle nuorena henkilönä tehdystä murhasta vähintään kymmenen vuoden vankeustuomiota. Tyttö oli rikoksen tapahtuma-aikaan 15-vuotias.
 Surmansa sai noin 30-vuotias liikuntarajoitteinen nainen. Syyttäjän mukaan kaksikko toimi erityisen raa'alla ja julmalla tavalla teräaseita käyttäen. Nainen oli terveydentilansa ja päihtymyksensä vuoksi puolustuskyvytön. Henkirikos tapahtui uhrin asunnossa.
 Varsinais-Suomen käräjäoikeus aloitti maanantaina asian käsittelyn.

Syyttäjä katsoo miehen ja teinitytön surmanneen liikuntarajoitteisen naisen raa'alla tavalla Salossa


Summary: Mörköaiheisten muumimukien kysyntä on ollut tänään valtaisaa kollektiivisen kiekkokiiman takia.

Twitter on täyttynyt tänä aamuna mörkömukeista Leijona-kapteeni  Marko "Mörkö" Anttilan  urotekojen kunniaksi. Anttila teki kaksi maalia, kun Suomi  löi MM-finaalissa Kanadan . Pitkänhuiskea hyökkääjä tunnetaan mörkönä.
 Mörkö on myös  Tove Janssonin  muumien fiktiivinen hahmo, joka jäädyttää vahingossa kaiken, mihin koskee. Mörön tiedetään pelottaneen etenkin pieniä lapsia hyytävällä kylmyydellään ja uhkaavalla olemuksellaan.
 Kun suomalaiset heräsivät maanantaina uuteen aamun jääkiekon maailmanmestareina, monissa kodeissa juotiin aamukahveja mörkömukeista Lempäälän jätin eli Mörkö-Markon inspiroimana. Mörkömukit kuuluvat Arabian muumimukien sarjaan.
 Verkkokaupassa tilapäisesti loppu
 Myyntijohtaja  Anna-Stiina Manninen  Iittalan ja Arabian omistavasta Fiskarsista kertoi maanantai-aamuna, että mörkömuki on ollut Iittalan verkkokaupan myydyin tuote sunnuntain MM-finaalin jälkeen. Hän arvioi, että mukit tulevat maanantain aikana loppumaan.
 Ja niin myös kävi. Maanantaina iltapäivällä kello kahden jälkeen Iittalan viestinnästä kerrottiin, että mörkömuki on tilapäisesti loppuumyyty sekä  Iittalan verkkokaupasta  että keskusvarastolta.
 Mirka Paasikangas  Iittalan viestinnästä kertoo joistakin kivijalkamyymälöistä mörkömukeja saattaa kuitenkin vielä saada.
 – Iittalan myymälöissä on otettu ennakkovaraus käyttöön, jotta kaikki jääkiekkofanit saavat mahdollisuuden ostaa suosikkipelaajansa nimikkomukin mahdollisimman pian, Paasikangas lupaa.
 "Mukit on myyty käsistä"
 Iittala Arabia Store Esplanadista kerrotaab, että mörkömukit ovat menneet päivän aikana kuumille kiville jääkiekkomenestyksen takia.
 – Aamusta alkaen on ollut kova kysyntä ja mukit on myyty käsistä. Ne loppuivat jo kertaalleen meiltä, mutta saimme juuri pienen lisäerän. Nämäkin myydään luultavasti hetkessä loppuun, myymäläpäällikkö  Hanna Kuustonen  kertoo.
 Hänen mukaansa tiedusteluja mörkömukeista on tullut yksityishenkilöiltä ja ketjun muista liikkeistä. Tästä voi päätellä sen, että mukit ovat jo monin paikoin loppuunmyyty.
 Arabian tuotevalikoimasta löytyy mörköaiheinen muki ja kulho, yksi kutakin.
 Voit keskustella artikkelista klo 22.00 saakka. Juttuun päivitetty tietoja mörkömukien menekistä.
 Lue lisää:
 Hyllyt tyhjinä – Mörkö-mukit loppuivat Lappeenrannasta ja Imatralta
 Mörköjen mörkö! Leijonien MM-kulta sekoitti somen – lähetä meille parhaat meemit
 Some repesi! Näin Leijonien MM-kultaa hehkutetaan meillä ja maailmalla – seuraa mestaruushumua hetki hetkeltä
 Leijonat teki sen – Suomi on kolmatta kertaa jääkiekon maailmanmestari!

Suomalaiset halajavat nyt mörköä – Mörkömukit myytiin loppuun Iittalan verkkokaupassa, liikkeistä hittimukia saattaa vielä saada


Summary: 13 ihmistä haavoittui, kun pommi räjähti viime viikolla kadunkulmassa.

Ranskan poliisi on pidättänyt kolme ihmistä epäiltynä Lyonin viimeviikkoisesta pommi-iskusta, kertoo syyttäjänvirasto.
 Pommin asettajaksi epäilty on 24-vuotiads Algerian kansalainen. Mies on it-opiskelija, joka ei ole aiemmin ollut tekemisissä poliisin kanssa, syyttäjät kertovat.
 Lisäksi on pidätetty miehen äiti sekä toinen algerialaisopiskelija. Myös pääepäillyn siskoa on kuulusteltu, mutta häntä ei ole pidätetty.
 Syyttäjät tutkivat tapausta terroristijärjestöön liittyvinä murhayrityksinä.
 13 ihmistä  haavoittui perjantaina,  kun kadunkulmassa räjähti pakettipommi. 11 ihmistä joutui sairaalahoitoon ja jotkut tarvitsevat leikkausta. Kenenkään ei uskota olevan hengenvaarassa.
 Uutistoimisto AFP:n lähteiden mukaan pommissa epäillään olleen asetoniperoksidia. Tutkijat ovat löytäneet paikalta myös ruuveja, kuulalaakereita ja paristoja. Pommi oli ilmeisesti kauko-ohjattu. Viranomaisten mukaan räjähde oli suhteellisen pieni.

Ranskassa pidätettiin kolme epäiltynä Lyonin pommi-iskusta – pääepäilty algerilainen it-opiskelija


Summary: Suomen kultajoukkueen "Mörkö-lento" on pahasti myöhässä.

Hawk-harjoitushävittäjät saattavat Suomen kultamitalijoukkueen Helsinki-Vantaalle, Ilmavoimat kertoo Twitterissä.
 Ilmavoimat kertoi aiemmin, että Leijonat ei saa Hornet-hävittäjäsaattoa lentotoiminnan vilkkaan harjoituskauden vuoksi.
 Hävittäjäsaattue järjestettiin myös kultamitalivuosina 1995 ja 2011. Helsinki-Vantaa järjestää maailmanmestarien kunniaksi vesisuihkutervehdyksen.
 Myöhään sunnuntai-iltana jääkiekon miesten maailmanmestaruuden voittaneen Suomen tilauslento saapuu Helsinki-Vantaan lentoasemalle noin kaksi tuntia aikataulusta myöhässä.
 Alkuperäisen aikataulun mukaan Leijonien piti saapua Suomeen kello 14 aikaan. Puoli kahden jälkeen Suomen aikaa tulleen tiedon mukaan lentokone on edelleen Bratislavassa.
 Joukkuetta on VIP-terminaalissa Helsinki-Vantaalla odottamassa pelaajien läheisiä ja tiedotusvälineiden edustajia.
 Jääkiekon ystävät ovat noudattaneet poliisin toivetta, ja väkijoukkoja ei ole kerääntynyt Helsinki-Vantaan lentoaseman VIP-terminaalin edustalle.
 Vielä ei tiedetä, missä ja milloin kansanjuhla järjestetään. Jääkiekkoliitto selvittää parhaillaan Helsingissä järjestettävän kansanjuhlan yksityiskohtia.
 Voit keskustella artikkelista klo 22.00 saakka.

Ilmavoimat muutti kantaansa – Leijonat saavat sittenkin hävittäjäsaaton


Summary: Uusi mittaustekniikka auttaa havaitsemaan etenkin veden laadun nopean vaihtelun. Loppuraportti ehdottaa mittausasemien verkostoa koko maahan.

Säkylän Pyhäjärvellä on alkanut jatkuva veden laadun mittaus.
 Automaattinen veden laadun mittauspoiju ja sääasema tuottavat jo lähes reaaliaikaista tietoa, jota hyödynnetään vesiensuojelussa sekä järvien tilan seurannassa ja tutkimuksessa.
 Sääasema mittaa tuulen suuntaa ja nopeutta sekä sadantaa. Mittauspoijulla havainnoidaan veden lämpötilaa ja sameutta, humuspitoisuutta, sinilevien biomassaa kuvaavaa fykosyaniinia sekä järven rehevyystasoa kuvaavaa klorofylliä.
 – Reaaliaikainen tieto järviveden laadusta ja säätilanteesta kiinnostaa varmasti esimerkiksi kalastajia ja muita järvellä liikkujia sekä paikallisia asukkaita tutkijoiden lisäksi, toteaa tiedotteessa tutkimuspäällikkö  Anne-Mari Ventelä  Pyhäjärvi-instituutista.
 Säkylän Pyhäjärven mittauspoiju sijaitsee Palmukarilla ja järvisääasema Kirkkokarilla, Säkylän edustalla. Mittausasemat pidetään järvellä koko avovesikauden.
 Haasteena leudot ja sateiset talvet
 Pyhäjärvi on merkittävä sekä alueellisesti että valtakunnallisesti, ja se on yksi Euroopan eniten tutkittuja järviä.
 – Haasteena Pyhäjärvellä, kuten monilla muillakin Suomen järvillä, ovat viime aikoina lisääntyneet leudot ja sateiset talvet, jotka lisäävät hajakuormitusta ja rehevöitymistä, taustoittaa tiedotteessa erikoistutkija  Ahti Lepistö  SYKEstä.
 Ympäristöministeriön viime vuonna rahoittaman hankkeen loppuraportissa ehdotetaan Suomeen veden laadun jatkuvatoimisten mittausten verkostoa.

Vesistöjen tilaan halutaan jatkuva seuranta – Säkylän Pyhäjärveen on asennettu ensimmäinen sääasema ja mittauspoijut


Summary: Bildt-lehti tyrmää hallituksen edustajan varoituksen, jonka mukaan juutalaisten tulisi varoa kipa-päähineen käyttöä.

Saksalaislehti Bild kehottaa saksalaisia osoittamaan solidaarisuutta juutalaisia kohtaan käyttämällä juutalaismiesten kipa-päähinettä.
 Bild haluaa näin protestoida hallituksen edustajan  Felix Kleinin   juutalaisille esittämää varoitusta . Kleinin mielestä juutalaisille ei antisemitismin takia voi Saksassa suositella kipan käyttöä kaikissa paikoissa ja kaikkina ajankohtina.
 Bildin päätoimittaja  Julian Reichelt  tyrmää tällaisen varoituksen antamisen seitsemän vuosikymmentä juutalaisten joukkomurhan holokaustin jälkeen.
 – Tähän on vain yksi vastaus: Näin ei voi olla, Reichelt sanoo. Jos näin on, olemme epäonnistuneet historiamme edessä, hän katsoo.
 Bild on julkaissut sivuillaan  daavidintähden koristaman kipan, jonka voi printata, leikata irti ja panna päähänsä.
 Lehti kehottaa saksalaisia tekemään oman kipan osoittaakseen solidaarisuutta juutalaisille naapureilleen ja näyttääkseen vastustavansa antisemitismiä.
 – Kipa kuuluu Saksaan, Reichelt sanoo.
 Israel pöyristyi, Klein "halusi herätellä"
 Kleinin varoituksesta on pöyristynyt myös Israel. Presidentti  Reuven Rivlinin  mukaan se on antautumista antisemitismille ja osoitus siitä, ettei Saksa ole turvallinen juutalaisille.
 Klein sanoo Bildille, että hän halusi ravistella ihmisiä huomaamaan, että on toimittava ennen kuin on myöhäistä. Taistelu antisemitismiä vastaan ja juutalaisten suojeleminen on hänen mukaansa koko yhteiskunnan tehtävä, ja siihen kuuluu, että ongelma tunnustetaan.
 Saksan sisäministeriön mukaan antisemitististen rikosten määrä kasvoi viime vuonna viidenneksellä.  Yhdeksässä tapauksessa kymmenestä  rikoksien takana olivat äärioikeistolaiset.

Saksan suurin päivälehti kehottaa saksalaisia protestiin juutalaisille annettua varoitusta vastaan: "Laitetaan kaikki päähämme daavidintähdellä koristettu juutalaispäähine"


Summary: Muumien tuotemerkit omistava yritys ei aio kuitenkaan lähteä tekemään erityisiä jääkiekkoaiheisia Mörkö-tuotteita.

Muumit ovat saaneet viime päivinä poikkeuksellisen paljon huomiota, kun voitokkaan Suomen jääkiekkomaajoukkueen kapteenia  Marko "Mörkö" Anttilaa  on verrattu muumihahmoon.
 Netti on vilissyt Mörkö-aiheisia meemejä ja sosiaalisessa mediassa ihmiset ovat esitelleet Mörkö-mukejaan. Anttilan menestyksekkään MM-kisan myötä muumihahmo on noteerattu myös ruotsalaisissa ja venäläisissä medioissa, kun niissä on ihmetelty suomalaisfanien Mörkö-huutoja.
 Muumien tuotemerkit omistavassa Moomin Characters -yrityksessä Mörkö-huumaa on seurattu ilolla, mutta ennen kaikkea on riemuittu maailmanmestaruudesta.
 – Meistä se on hauskaa ja suloista, että ihmiset helposti vertaavat muumihahmoihin sankareitaan. Yksi esimerkki menneiltä vuosilta on  Tarja Halonen , jota ensimmäisenä naispresidenttinä verrattiin Muumimammaan, sanoo toimitusjohtaja  Roleff Kråkström .
 Muumi-hahmon nouseminen suureen näkyvyyteen tuli hauskana yllätyksenä.
 – Tämänkertainen maajoukkue ei rakentunut tähdistä, joten pelaajien ulkonäöt ovat itselle sekä monelle muullekin vieraita. Marko Anttilan virnistyksessä saattaa olla joidenkin mielestä yhtymäkohtia Mörön vastaavaan, Kråkström sanoo.
 "Mörkö ei astu toisten varpaille"
 Muumi-tarinoissa Mörkö on Yksinäisillä vuorilla asuva pelottava hahmo, joka välillä ilmestyy Muumilaaksoon ja jäädyttää kaiken, mihin koskee. Mörkö on myös naispuolinen, sillä ruotsin kielessä  Tove Janssonin  luomaan hahmoon viitataan persoonapronominilla hon.
 Yli kaksi metriä pitkän Marko Anttilan vertaaminen jäätävään ja isokokoiseen piirroshahmoon on ilmeistä. Toimitusjohtaja Kråkströmin mielestä se on hieman yllättävää, että jääkiekkosankaria verrataan naispuoliseen hahmoon.
 – Se on yllättävää joo, mutta monet asiat urheilussa ovat yllätyksiä. Ehkä suurin niistä oli Suomen voitto.
 Moomin Characters ltd
 Kråkström kuvailee Mörköä hyvin ristiriitaiseksi hahmoksi.
 – Se vangitsee sellaisen pohjoiseurooppalaisen melankolian ja yksinäisyyden. Se kuvastaa eristäytyneisyyden ja yksinäisyyden suhdetta siihen, että kaipaa valoa, lämpöä ja yhteisöä.
 Lue myös:   Suomalaiset halajavat nyt mörköä – Mörkömukit myytiin loppuun Iittalan verkkokaupassa, liikkeistä hittimukia saattaa vielä saada
 Toimitusjohtaja muistuttaa, että suomalaisissa tarinoissa keskeiset sankarit, kuten  Tuntemattoman sotilaan   Antero Rokka , ovat aina ristiriitaisia ja yksinäisiä suuruuksia.
 Mutta kuinka Mörkö sopii hahmona joukkueen johtajaksi?
 – Mörköhän ei astu koskaan kenenkään varpaille. Mörössä ei ole ratustakaan arroganssia. Luulen, että se puhuttelee suomalaisia.
 MM-Mörkö-tuotteita ei tulossa
 Moomin Characters on tunnettu siitä, että se on hyvin tarkka, miten ja missä Tove Janssonin luomia hahmoja käytetään. Jääkiekon maailmanmestaruus ei tuo poikkeusta, vaikka hengessä ollaan mukana.
 – Ankkuroidumme Toven alkuperäisteoksiin, mutta tämmöinen riemuitseminen ja täysin epäkaupallinen huomio ei haittaa meitä ollenkaan, sanoo toimitusjohtaja Kråkström.
 Erityisiä jääkiekkoon liittyviä Mörkö-tuotteita ei ole tulossa, sillä se ei liity mitenkään alkuperäiseen hahmoon.
 – Myymme iloisesti Mörkö-aiheisia tuotteita ja tarinoita kaikille, jotka niitä haluavat, mutta mitään urheilu- tai jääkiekkokonnotaatioita me emme niihin tuo.
 Muumihahmoista Mörkö on tasaisen suosittu. Moomin Characters kauppaa hahmosta muun muassa tekstiilejä, pehmoleluja ja paperitavaroita.
 Toimitusjohtaja Roleff Kråkström ei vielä tiedä, kuinka suurta kysyntä Mörkö-aiheisille tuotteille on ollut maailmanmestaruuden ratkettua. Ensimmäiset raportit tulevat hänelle huomenna tiistaina.
 – Mutta olisin hämmästynyt, jos kysyntää ei olisi. Moni on veikannut, että Muumi-aiheiset tavarat myymälöistä ja verkkokaupasta myyvät paremmin kuin aiemmin.
 Vaikuttaa siltä, että etenkin Mörkö-mukeille on nyt paljon kysyntää.
 – Aion itse ilahduttaa ruotsalaisia kollegoita laittamalla Mörön keskelle pöytää, kun menen sinne kokoukseen, Kråkström nauraa.

Moomin Characters on mukana Mörkö-huumassa – toimitusjohtaja aikoo viedä ruotsalaiskollegoiden tapaamisessa Mörkö-mukin keskelle pöytää


Summary: Uudet setelit ovat täynnä väärennöksiä estävää "huipputeknologiaa".

Uudistuneet 100 ja 200 euron setelit otetaan käyttöön tiistaina kaikissa euromaissa, kertoo Suomen Pankki.
 Samalla saadaan valmiiksi vuosia jatkunut eurosetelien modernisointi. Uusista euroseteleistä on jo aiemmin otettu käyttöön 5, 10, 20 ja 50 euron setelit. Uudessa eurosetelien sarjassa ei ole 500 euron seteliä.
 Suomen Pankin mukaan uudet eurosetelit ovat täynnä huipputeknologiaa.
 – Uudet turvatekijät takaavat sen, että olemme jatkossakin rahanväärentäjiä hyvän matkaa edellä, sanoo Suomen Pankin osastopäällikkö Päivi Heikkinen tiedotteessa.
 Kokonaan uutena turvatekijänä 100 ja 200 euron seteleissä on satelliittihologrammi, jossa pienet euron tunnukset kiertävät numeroa. Lisäksi setelin numeroa on uudistettu, ja sen sisällä näkyy euron tunnuksia.
 Uudet eurosetelit ovat lujatekoisempia kuin alkuperäisen eurosarjan setelit, joten niitä ei tarvitse korvata uusilla yhtä tiheään kuin aiemmin. Setelit ovat myös aiempaa kapeampia, joten ne mahtuvat paremmin lompakkoon eivätkä tällöin rikkoudu reunoista, Suomen Pankki kertoo.
 Kaikki vanhat eurosetelit pysyvät jatkossakin laillisina maksuvälineinä koko euroalueella. Niitä ei tarvitse erikseen vaihtaa uusiin seteleihin.
 Lue lisää:
 Väärää rahaa: Vältä tunnustelemalla, katsomalla ja kääntelemällä

Uudet 100 ja 200 euron setelit käyttöön tiistaina


Summary: Keski-ikäinen nainen löytyi surmattuna kerrostaloasunnosta viime syyskuussa.

Porin Itäpuiston  henkirikoksesta  on nostettu murhasyyte.
 Syyttäjä  Hannu Väntsi  kertoo, että tapausta aletaan käsitellä todennäköisesti kahden viikon kuluttua maanantaina Satakunnan käräjäoikeudessa.
 Keski-ikäinen nainen löytyi surmattuna kerrostaloasunnosta Itäpuistosta viime syyskuussa. Teosta epäiltynä on vangittu vuonna 1990 syntynyt  ulkomaalaistaustainen mies , joka oli ollut seurustelusuhteessa uhrin kanssa.
 Teon tapahtuma-aikaan seurustelusuhde oli päättymässä ja teon motiivina epäillään olleen erosta johtuneen riitaisuuden.
 Poliisi on alusta saakka tutkinut tapausta murhana. Poliisi kertoi  viime viikolla , että tekoon oli liittynyt erityistä raakuutta ja julmuutta ilmentäviä piirteitä. Uhrin saamat vammat oli aiheutettu pääasiassa teräaseella. Huoneessa, josta uhri löydettiin, oli sytytetty tulipalo, joka kuitenkin sammui itsestään
 Murhasta epäilty mies  oli ehdolla  viime syksyn seurakuntavaaleissa, mutta ei tullut valituksi kirkon luottamuselimiin.

Ex-poikaystävä sai murhasyytteen Porin julmasta henkirikoksesta


Summary: Kuopiolainen kultaleijona Eetu Luostarinen lähtee riemumielin maailmanmestareiden kultajuhliin.

KalPan keskushyökkääjän  Eetu Luostarisen  pelitaival katkesi jo  alkusarjan otteluissa polvivammaan . Miehen tie vei kotisohvalle television ääreen, jossa hän jännitti loppuottelua kuten kuka tahansa jääkiekon ystävä.
 – Minulta jäi pelit ikävästi kesken, mutta silti nyt on tosi huikea fiilis. Sohvaltakin katsottuna oli huikea ilta, kun jätkät pystyi mestaruuden hoitamaan. Eniten jännitti viimeiset viisi minuuttia.
 Eetu Luostarisen mielestä MM-joukkueen menestyksen salaisuus ja kasvaminen maailmanmestareiksi johtuu joukkuehengestä.
 – Kaikki teki hommia toisilleen ja toisten eteen. Pitkään oltiin leirityksessä samojen äijien kanssa ja saatiin jo siellä hyvä henki päälle.
 Eetu Luostarisen mukaan tiimihengen löytymiseen vaikutti myös se, että kaikki uskalsivat heittäytyä ja pystyivät sopeutumaan toisiinsa  Jukka Jalosen  valmennuksessa.
 – Kunnioitetaan toista ja jokainen saa olla oma itsensä. Se on myös ollut iso osa tätä.
 Vaikka Eetu Luostarisen pelit jäivät MM-kisoissa kesken, pitää hän silti matkaa onnistuneena.
 – Sain paljon uusia kokemuksia ja osviittaa siitä, että pystyy pelaamaan "änäristä" [NHL:stä] tulevia kärkiäijiä vastaan.
 Kuopiolaisella Eetu Luostarisella ei ole vielä mitalia kaulassa, toisin kuin joukkuetovereillaan. Sen hän saa tänä iltana Helsingissä järjestettävissä leijonien kultajuhlissa, jota voi seurata suorana  Ylen nettisivuilla ja Radio Suomen taajuudella .
 – Odotan illalta paljon hauskanpitoa ja mitalin saan sitten siellä, on tosi hyvät fiilikset.
 Eetu Luostarisen mukaan loukkaantuneelle polvelle kuuluu hyvää ja sekin tulee kuntoon.
 Lue lisää:
 Some repesi! Näin Leijonien MM-kultaa hehkutetaan meillä ja maailmalla – seuraa mestaruushumua hetki hetkeltä
 Suomesta on tullut jääkiekon suurvalta – Leijonien maailmanmestaruus on mieletön opetus koko suomalaiselle yhteiskunnalle: "Yksilökeskeisyyden aikakaudella näyttö kollektiivin voimasta"

Kultajuhliin vaikka kainalosauvoissa – polvensa loukannut Eetu Luostarinen saa mitalinsa vasta tänään: "Odotan illalta paljon hauskanpitoa"


Summary: Suomalaisella stand up -komiikalla on liki 30-vuotinen historia.

Stand up -koomikoille jääkiekon MM-kisat eivät ole niin pyhä asia, etteikö kisoista voisi vitsailla. Näin pohtivat stand up -koomikko  Jukka Lindström  ja stand up -komiikasta väitellyt  Antti Lindfors   Radio Suomen Päivän haastattelussa .
 – Itse lähtisin etsimään komiikkaa Kauppatorilta mestaruusjuhlien hulinoista. Veikkaan, että sieltä löytyisi aiheita, Lindfors pohtii.
 Eurovaalien ja jääkiekon maailmanmestaruuden yhdistäminenkin voisi tarjota stand up -koomikolle jutun juurta.
 – Pelkäsimme populismin mörköä, mutta eiliset juhlat järjestikin Mörkö, Lindström tapailee.
 Lindström muistelee vuoden 2011 mestaruusjuhlia, jolloin juhlinta sai koomisia piirteitä apuvalmentajana toimineen Pasi Nurmisen kompuroinnin takia. Lindströmin mukaan sosiaalinen media ja liki jokaisen taskusta löytyvä kamera ovat tehneet nykyisistä pelaajista tietoisempia kameroiden läsnäolosta.
 – Joukkueessa oleva instagram-sukupolvi on ottanut opikseen aikaisemmista mestaruusjuhlijoista. He ovat katsoneet peltosensa, jutilansa ja nurmisensa, Lindström naurahtaa.
 Stand up -komiikka taipuu väitöstutkimuksen aiheeksi
 Lindforsin väitöskirja toteaa stand up -komiikan olevan "yksilöllisyyden kaksinaisuuden taidetta". Hänen mukaansa stand upin ollessa vielä uusi tulokas Suomessa, yleisöt eivät tienneet miten keikoilla tulisi käyttäytyä.
 Yleisöt saattoivat häiritä esityksiä kertomalla omia vitsejä tai muutoin häiritä koomikkoa. Yleisön piti "opetella" seuraamaan stand upia.
 – Olennaista on, miten vitsit tuotetaan. Stand upin tulee olla kuin avonaista keskustelua, jossa yleisö tuntee oman roolinsa. Esitykseen saa osallistua, mutta vain sopivassa määrin.
 Stand up -koomikon on tärkeää elää tilanteessa ja luoda esitykseen spontaaniutta. Lindströmin mukaan koomikoiden esityksistä jopa 95% on ennalta mietittyä tai kirjoitettua.
 – Se ei tarkoita, että esitykset esitettäisiin aina sellaisinaan. Keikoilla pitää hengittää yleisön huumorin rytmiä ja reaktioita. Koomikon tulee kuunnella yleisöä.
 Mitä yleisön kuunteleminen sitten tarkoittaa? Lindström antaa esimerkin sunnuntain eurovaalilähetysten puheenjohtajahaastatteluista.
 – Yleisö alkoi hurrata puheenjohtajan kommenteille, ja puheenjohtajat puhuivat näiden hurrausten päälle. Tässä kohtaa puheenjohtaja ei lukenut yleisöä. Tv:n katsojat tai vaalivalvojaisissa ollut yleisö ei tässä kohtaa saanut enää selvää, mitä puheenjohtaja puhui.
 – Jos joku vaalilähetystä edes katsoi kun Suomi pelasi samaan aikaan lätkää, Lindström tokaisi naurahtaen.

"Jos sen taidolla tekee" – jääkiekon maailmanmestaruuskin taipuu huumoriksi taitavan stand up -koomikon käsissä


Summary: Vaalistudiossakin livettiin kiekon pariin.  Vaalitutkija Sami Borg villiintyi esittämään klassikobiisin.

Sunnuntai-ilta oli valinnan paikka: vaalit vai jääkiekko? Katso videolta, kuinka Ylen vaalistudiossa ratkaistiin asia.
 Samalla näet, miten kokoomuksen vaalivalvojaisissa ratkettiin riemuun.

"Nyt meni Samin uskottavuus" – Näin Ylen vaalistudiossa tuuletettiin MM-kultaa


Summary: Kaisaniemen puistossa ja Rautatientorilla oli poliisin mukaan 50 000 ihmistä. Näet lähetyksen juhlista tämän jutun kuvaa klikkaamalla.

Pitkä odotus palkittiin iltakahdeksalta, kun jääkiekon maailmanmestarit nousivat lavalla Kaisaniemen puistossa. Pian siellä oli myös presidentti  Sauli Niinistö .
 – Teitte suomalaista urheilun historiaa. Ei näitä matseja unohdeta, Niinistö sanoi.
 Hän kertoi kuulleensa kanadalaiselta asiantuntijalta, että toiset pelasivat suurella sydämellä ja toiset suurella egolla.
 – Kyllä me ollaan kotikatsomossa jännitetty, Niinistö jatkoi.
 Niinistön mukaan hänen pieni poikansa  Aaro  meni nukkumaan aina ensimmäisen erän jälkeen, mutta Lennu-koira katsoi kaiken loppuun.
 Hän myös vitsaili olevansa kiitollinen siitä, ettei Mörkön presidenttiehdokkuutta esitetty ennen edellisiä presidentinvaaleja.
 Tasavallan presidentti Sauli Niinistö lavalla voittomaljan kanssa. Roni Rekomaa / Lehtikuva
 Tästä voit lukea lisää Niinistön kommentteja.
 Niinistön puheenvuoron jälkeen lavalle asteli  Vesala , joka lauloi Finlandian. Katsomo hiljentyi täysin.
 Hiljaisuus loppui pian, kun paikalle saapui JVG vetäen Löikö Mörkö sisään? -hoilotuksen. Perään pärähti Pienissä häissä, ja leijonat tanssivat riemulla mukana, samoin kuin yleisö.
 Ja sitten illan kruunut: Poika saunoo ja Suomi on uusi maailmanmestari.
 Poliisin mukaan Kaisaniemen puistossa ja Rautatientorilla oli 50 000 ihmistä. Samalla todistettiin, että jääkiekko on koko kansan laji. Puistossa oli nimittäin paljon lapsia.
 Yleisö odotteli kultaleijonia paikalle Kaisaniemen puistossa maanantaina. Seppo Samuli / Lehtikuva
 Ilta oli yhtä iloa ja riemua
 Kultajuhlat alkoivat kello 18, mutta Leijonia jouduttiin odottamaan lavalle lähes 20:een saakka. Sitten alkoi mylvintä. Ensimmäisenä estradille tulivat huoltajat ja päävalmentaja  Jukka Jalonen . Kun koko kultamiehistö marssi paikalle, tilanne räjähti entisestään.
 Suurimman metelin aiheutti tietenkin kapteeni  Marko Mörkö Anttila , joka nosti voittopokaalin ilmaan. Samaan aikaan lavan edustalla räiskyi ja paukkui ilotulitteiden voimasta.
 Jo ennen sankareiden saapumista puisto oli täynnä naurua, tanssia, halailua ja laulua.
 Lavalle nousivat muun muassa Teflon Brothers ja  Nelli Matula . Siellä nähtiin myös Tyttöleijonat ja Nuoret leijonat. Molemmille annettiin raivokkaat aplodit.
 Leijonien bussi matkalla lentokentältä kultajuhlaan. Heikki Saukkomaa / Lehtikuva
 Samuli Edelmann  muokkasi alkuillasta lavalla hittiään modernimmaksi: "Oon mä juonut viinii Wienissä... Mörkö, I love you!"
 Edelmannin jälkeen puikkoihin hyppäsi DJ  Amanda Harkimo . "Den glider in!" huusi kansa mukana.
 Leijonien kotiinpaluu Suomeen oli komea. Ilmavoimien Hawk-koneet saattoivat kultaleijonat kotiin.

Näin kansa juhli kultaleijonia: Puisto pursui väkeä, lavalla myös presidentti


Summary: Viimeiset juhlijat poistuivat suihkulähteestä kello viisi maanantaiaamuna.

Tampereella Keskustori sai jälleen toimia MM-kultajuhlan päänäyttömänä, kun tuhannet ihmiset vyöryivät osoittamaan voitonriemuaan.
 Mitalihumun keskiössä oli sunnuntaiyönä Keskustorin suihkulähde, jonne moni syöksyi juhlimaan totuttuun tapaan.
 Viime kultajuhlien tuoksinassa vuonna 2011 suihkulähde sai kärsiä kovia juhlijoiden käsissä. Niin kävi myös tällä kertaa.
 Tampereen taidemuseon kokoelma-amanuenssi  Aki Silvennoinen  kertoo, että suihkulähteen yläosasta on kadonnut pieni osa. Mitä todennäköisimmin pala on irronnut, kun sunnuntaiöiset juhlijat ovat kiivenneet suihkulähteen huipulle.
 – En halua olla ilonpilaaja ja kieltää suihkulähteelle menoa, mutta ei siihen kyllä kiivetä pitäisi. Sinkki on niin herkkä aines, että se murtuu herkästi, Silvennoinen sanoo.
 Tuhansien eurojen korjaus
 Sinkkilevyistä tehty suihkulähde saadaan kyllä korjatuksi, jos puuttuvaa palaa ei löydetä. Silvennoisen mukaan muotista valmistettava pala ja korjaus maksaisivat tuhansia euroja.
 Silvennoinen toivoo, että pala vielä löydettäisiin lähimaastosta. Kokoelma-amanuenssi toteaa, että palan löytäminen menee hankalaksi, jos joku juhlijoista on ottanut sen mukaansa.
 Jos käy ilmi, että pala on irronnut kiipeilyn vuoksi ja selviää, kuka sen on irrottanut, siirtyykö korvausvastuu hänelle?
 – Jos jollakin on se pala mukanaan ja sen vain palauttaa, ei seuraa mitään, Silvennoinen toteaa.
 Jos siis viime yön jäljiltä tavaroiden joukosta löytyy erikoinen metallinen palanen, kannattaa miettiä, voisiko se olla osa Keskustorin suihkulähdettä.
 – Enemmän iloa suihkulähteen palasta olisi, jos se saisi palautettua suuren yleisön nähtäville.
 Keskustorin suihkulähde on noussut kansanjuhlien keskeiseksi näyttämöksi. Niin myös MM-kultajuhlissa tänä vuonna. Anu Leena Koskinen / Yle
 Silvennoinen muistuttaa, että suihkulähteen hennolle varrelle kiipeily voi olla myös vaarallista.
 – Pahin skenaario on, että jollekin ihmiselle käy pahasti. Suihkulähteeltä voi vaikka pudota ja lyödä päänsä.
 Pitäisikö suihkulähteen olla keväisin siis pidempään lasikuvulla peitettynä, esimerkiksi joka vuosi varmuudella aina mahdollisten MM-juhlien ajankohdan ohi?
 – Sitä pitää ehkä harkita, mutta kyllähän toukokuun lopulla on jo kesäkausi ja sitä veden solinaa olisi mukava esitellä Keskustorilla, Silvennoinen vastaa.
 Keskustorin suihkulähde täyttyy roskista aina, kun juhlitaan. Tältä se näytti maanantaina kiekkojuhlan jälkeen. Marko Laitinen
 Saavillinen roskaa
 Kun suihkulähteitä työkseen siivoava  Marko Laitinen  saapui Keskustorille kello viiden aikaan aamulla, suihkulähteestä löytyi vielä juhlijoita.
 – Pari naista oli vielä kylpemässä, mutta jätepyörre myös ja saavillinen roskaa, Laitinen kertoo.
 Suihkulähteen siivoaminen vei tänä vuonna muutamia tunteja. Suihkulähteen pohjalta löytyi muun muassa parittomia kenkiä ja vaatteita, mutta myös vaalimainoksia.
 – Se on aika ihmeellinen tapa heittää roskat suihkulähteeseen. Sama meno jatkuu taas ensi viikonloppuna, kun koulujen loppu jälleen koittaa, Laitinen toteaa.
 – Kultajuhlan jälkeen näitä tosin siivoilee aika mielellään, sitä kun ei satu kovin usein, Laitinen hymähtää.

Tampere etsii Keskustorin suihkulähteestä kiekkojuhlissa kadonnutta tuhansien eurojen arvoista palaa: "Jos sen palauttaa, ei seuraa mitään"


Summary: Helsingissä Kaisaniemen puistossa järjestettävä kansanjuhla alkaa kello 18.00.

Helsingissä Kaisaniemen puistossa järjestetään tänä iltana kansanjuhla Suomen jääkiekon MM-kultamitalin kunniaksi.
 Kansanjuhla alkaa kello 18.00. Leijona-joukkue saapuu paikalle arviolta kello 19.00–19.30 välisenä aikana.
 Helsingin kaupunki kertoo  tiedotteessaan , että lavalla nähdään myös muita MM-mitaleita tällä kaudella voittaneiden joukkueiden jäseniä. Lavalla nähdään siis pelaajia myös Nuorista Leijonista, Tyttöleijonista ja Naisleijonista.
 Mukana juhlassa on myös nimekkäitä artisteja kuten Paula Vesala, Samuli Edelman, Teflon Brothers ja JVG.
 Helsingissä on valmistauduttu juhlahumuun monin tavoin.
 Helsingin Poliisi arvioi  tiedotteessaan , että kansanjuhla Kaisaniemen puistossa ruuhkauttaa liikenteen Helsingin keskustassa. Poliisi arvioi, että eniten vaikutuksia on Pitkänsillan eteläpuolella ja Rautatientorin itäpuolella.
 Tiedotteessa kerrotaan, että jääkiekkojoukkueen linja-autolle on järjestetty poliisisaattue. Poliisi ohjaa tarvittaessa liikennettä linja-auton kulkureitillä.
 Poliisi kehottaakin välttämään yksityisautoilua tänä iltana Helsingin keskustassa ja käyttämään sen sijaan julkista liikennettä.
 Poikkeuksia joukkoliikenteeseen
 HSL varoittaa  myöhästymisistä ja poikkeuksista joukkoliikenteessä MM-kultajuhlien vuoksi.
 Raitioliikenteessä poikkeuksia on odotettavissa kaikilla keskustassa liikennöivillä linjoilla, ja bussiliikenteessä erityisesti Rautatientorilla liikennöivillä linjoilla.
 HSL muistuttaakin, että liikkumiseen kannattaa varata normaalia enemmän aikaa.
 Lähijunaliikenteessä ajetaan normaalit junavuorot, mutta junat ovat normaalia pidempiä. Busseilla ajetaan normaali maanantain liikenne eikä yöliikenteeseen ole lisätty vuoroja.
 Metro liikennöi normaaleina liikennöintiaikoina, mutta tihennetyin vuorovälein klo 20.00–23.00.
 Juhlaa voi seurata myös Rautatientorilla
 Helsingin kaupunkiympäristön toimiala kertoo Twitterissä, että kansanjuhlaa voi seurata myös jättiscreeniltä Rautatientorilla.
 Myös Helsingin seurakuntayhtymä kertoi tänään osallistuvansa Leijonien juhlahuumaan. Helsingin seurakuntien kirkkoherrat päättivät soittaa kelloja Helsingin kirkoissa Leijonien koneen laskeutuessa Helsinki-Vantaan lentokentälle.
 Alun perin soittoajaksi oli ilmoitettu kello 14.30, mutta lennon myöhästymisen vuoksi kellot soivat vasta noin kello 16.05.

Näin MM-huuma näkyy Helsingissä: Kansanjuhla Kaisaniemen puistossa, kirkonkellot soivat Leijonien kunniaksi ja poliisisaattue kultajoukkueelle


Summary: HSL:n arvion mukaan epäsäännölliset vuorovälit kestävät metrossa noin kello 17 asti.

Helsingin seudun ympäristöpalvelut (HSY)

Metroliikenne Helsingin Myllypurosta kohti keskustaa jouduttiin katkaisemaan tänään iltapäivällä vesivuodon takia. –
 HKL:n metrovalvomosta kerrotaan, että toisen metroraiteen liikenne oli poikki noin puolituntia.
 Päivystävä palomestari Kari Ursin kertoi STT:lle, että vesivuoto oli sattunut Myllypuron kampuksen työmaalla. Ilmoitus palokunnalle onnettomuudesta tuli kello kahdelta iltapäivällä.
 Vuoto saatiin tukittua Helsingin seudun ympäristöpalvelujen (HSY) toimesta. Vettä ehti kuitenkin valua metroraiteille sen verran, että liikenne piti katkaista.
 Helsingin pelastuslaitokselta kerrotaan, että tilanteen kartoittamisen jälkeen todettiin, ettei veden pumppaukseen ollut tarvetta. Metron oma viemäröinti riitti veden poistumiseen.
 HKL:n metrovalvomosta kerrottiin neljän aikaan iltapäivällä, että molemmat metroraiteet ovat taas normaalisti käytössä.
 Helsingin seudun liikenne HSL arvio, että tapahtuneen vuoksi metroliikenteessä on epäsäännölliset vuorovälit noin kello 17 asti.
 Juttua päivitetty 27.5.2019 kello 16.20. Aiemmin STT kertoi jutussa, että palokunta olisi aloittamassa veden pumppaamisen. Tähän ei kuitenkaan ollut tarvetta.

Metroliikenne Myllypurosta Helsingin keskustaan toimii jälleen –
Liikenne jouduttiin katkaisemaan työmaalta metroraiteille vuotaneen veden vuoksi


Summary: Kaupunkilaiset ja koulutetut voittivat eurovaaleissa, politiikan erikoistoimittaja Ari Hakahuhta kirjoittaa.

Eurovaalien tulos Suomessa paljasti maan kahtia jakautumisen kiinnostuksessa politiikkaan Euroopassa.
 Jos asiaa katsoo Brysselin suunnasta, Suomi näyttäytyy Euroopan unionista kiinnostuneilta Etelä-Suomen kaupungeilta sekä Vaasa-Viitasaari-Pielavesi -linjan takana alkavalta unionin reuna-alueelta.
 Meppiä ei löydy Vaasasta, Viitasaarelta ja Pielavedeltä pohjoiseen
 Vilkaisu karttaan paljastaa Suomesta valittujen europarlamentaarikkojen valuneen yhä etelämmäs kohti ruuhka-Suomea.
 Sunnuntain eurovaalien pohjoisimmat suomalaismepit löytyvät Vaasasta, Viitasaarelta ja Pielavedeltä:  Miapetra Kumpula-Natri  (sd.),  Teuvo Hakkarainen  (ps.) ja  Elsi Katainen  (kesk.)
 Työnsä huhtikuussa päättäneessä Euroopan parlamentissa oli vielä kaksi edustajaa Oulusta ja yksi Suomussalmelta:  Mirja Vehkaperä  (kesk.) ja  Liisa Jaakonsaari  (sd.) sekä  Merja Kyllönen  (vas.).
 Lisäksi vuonna 2014 europarlamenttiin valitun ja ennen eduskuntavaaleja eduskuntaan siirtyneen  Paavo Väyrysen  (tähtiliike, ex-kesk.) kotikunta oli Keminmaa.
 Tosin pääkaupunkikeskeisyys hieman väheni näissä vaaleissa viiden vuoden takaiseen verrattuna. Helsingistä ja sen ympäristöstä valittiin nyt viisi euroedustajaa. Määrä oli vuonna 2014 seitsemän edustajaa.
 Meppiraja Suomessa valui siis maantietä pitkin noin 350 kilometriä etelämmäksi edellisistä vaaleista.
 Ilmiötä selittää osaksi keskustan eduskuntavaaleista alkanut tappiokierre.
 Keskustan huono tulos ja yhden paikan menetys eurovaaleissa johtivat oululaisen Mirja Vehkaperän putoamiseen Brysselin parlamentista.
 Kärjistäen tämä tarkoittaa sitä, että Pohjois-Suomessa harva voi kokea, että alueella olisi oma europarlamentaarikko.
 Pohjois-Suomi ei ole edustettuna Strasbourgin ja Brysselin parlamentissa, toisin kuin Suomen eduskunnassa.
 Tuhannen euron kysymys onkin, kokevatko pohjoissuomalaiset olevansa mukana eurodemokratiassa etelän edustajien kautta vai kokevatko he jääneensä syrjään? Väheneekö äänestysinto Pohjois-Suomessa seuraavissa eurovaaleissa?
 Lasse Isokangas / Yle
 Maaseutu luopui päätösvallastaan ruuhka-Suomen hyväksi
 Päätösvalta eurovaaleissa on siirtynyt suuriin kaupunkeihin ja ruuhka-Suomeen. Tämän havainnon tekeminen ei ole mitään rakettitiedettä, sillä toki myös väestö keskittyy etelään.
 Mutta: valta eurovaaleissa valuu vielä suuremmalla vauhdilla etelän suuriin kaupunkeihin kuin ihmiset ehtivät pakata tavaroitaan muuttoautoihin.
 Eurovaalivallan keskittyminen ruuhka-Suomeen kärjistyy, koska maaseutu-Suomessa äänestysinto on selvästi vähäisempää kuin ruuhka-Suomessa.
 Eurovaalit olivat nyt etelän kaupunkilaisten juttu
 Euroopan unionin päätöksentekoon osallistuminen vaalien kautta on Etelä-Suomen kaupunkilaisten asia. Maaseudulla seurataan menoa katsomosta. Kun ei ole sitä omaa meppiäkään.
 Kiinnostavaa olisi tietää, äänestivätkö he, jotka täyttävät maataloustukilomakkeita ja asioivat unionin kanssa.
 Helsingissä äänestysprosentti oli koko maata suurempi, 55,7 prosenttia, samoin Uudellamaalla, 45,9 prosenttia. Koko maassa äänestysinto oli 42,7 prosenttia, kun ulkomailla asuavia ei lasketa mukaan.
 Maaseutumaisissa vaalipiireissä äänestysprosentti jäi melkein kaksikymmentä prosenttiyksikköä Helsinkiä pienemmäksi: Lapin vaalipiirissä 36,9 prosenttia, Oulun vaalipiirissä 37,9 prosenttia ja Savo-Karjalassa 36,4 prosenttia.
 Kauniaisissa äänestysprosentti oli 69,8 prosenttia, Hyrynsalmella 29,2 prosenttia. Voiko eroa enää selvemmin kuvata?
 Osallistumisen kannalta huonona asiana muistettakoon myös, että yli puolet suomalaisista jätti ylipäätään äänestämättä.
 Kokoomus ja vihreät – Koulutetut ja kaupunkilaiset voittivat
 Eurovaalien suurin puolue kokoomus sekä toiseksi tullut vihreät ovat erityisesti koulutettujen ja kaupunkilaisten suosiossa vaaleissa.
 Kokoomus sai Etelä-Suomen suurista kaupungeista Helsingistä, Espoosta, Vantaalta, Turusta ja Tampereelta vajaa puolet äänistään, 43 prosenttia. Vihreät sai samoista kaupungeista yli puolet äänistään, 52 prosenttia.
 Vihreät oli toistamiseen suurin puolue Helsingissä. Eduskuntavaalien ykkössija maan pääkaupungissa ei siis jäänyt ainutkertaiseksi. Vihreät oli kokoomusta suurempi myös Turussa.
 Nämä kaksi puoluetta saivat Suomen kolmestatoista euroedustajan paikoista viisi. Lisäksi vihreät saa vielä kolmannen edustajan, niin sanotun Brexit-mepin paikan, jos Britannia eroaa Euroopan unionista.
 SDP ja perussuomalaiset - Kannattajien koulutustaso matalampi
 Äänestäjien koulutustasoa ei tietenkään pysty sunnuntain äänestyslipuista suoraan päättelemään. Vilkaisu Taloustutkimuksen Ylelle tekemien puoluekannatuskyselyjen tausta-aineistoon tarjoaa kuitenkin suuntaa antavan käsityksen.
 Kokoomuksen ja vihreiden kannattajista korkeakoulutettuja on enemmän kuin seuraavaksi vaaleissa tulleissa puolueissa SDP:ssä ja perussuomalaisissa.
 Kuukaudesta riippuen kokoomuksen kannattajista yliopisto- ja korkeakoulutettuja on yli 25, vihreiden kannattajista noin 20 prosenttia. SDP:n kannattajista yliopistotasoisesti koulutettuja on reilu kymmenen prosenttia, perussuomalaisten kannattajista alle kymmenen prosenttia.
 Perussuomalaisten kannattajat suhtautuvat oletettavasti nihkeämmin Euroopan unioniin kuin kokoomuksen tai vihreiden kannattajat. Perussuomalaisten ääniosuus eurovaaleissa jäi selvästi eduskuntavaaleja pienemmäksi.
 Monet eurokriitikot jäivät siis näissä vaaleissa kotiin.
 Ja tehdäänpä vielä koulutuksesta valistunut arvaus elämäntilanteeseen: Korkeasti koulutettujen elämäntarinaan kuuluu yhä useammin opiskelijavaihto ulkomailla, esimerkiksi Euroopan unionin alueella. Vapaa liikkuvuus ja Erasmus-opiskelijavaihto ovat osa koulutettujen nuorten Eurooppaa.
 Todennäköisesti kokoomuksen ja vihreiden äänestäjissä on enemmän myös heitä, jotka ovat hyötyneet globalisaatiosta kuin heitä, joihin on kohdistunut kansainvälisen talouskilpailun huonot puolet.
 Kokoomus ja vihreät puolueina suhtautuvat erittäin myönteisesti yhteistyöhön Euroopan unionissa ja viestivät sitä myös puheissaan. Sama todennäköisesti pätee puolueiden äänestäjäkuntaan.
 Siksi koulutetun kaupunkilaisen on luonnollista äänestää eurovaaleissa, vaikka kaikki koulutetut kaupunkilaiset eivät ole kokoomuksen ja vihreiden kannattajia.
 Lue lisää:
 Seurasimme eurovaalien tuloksia ja kommentteja hetki hetkeltä – Italian Salvini yrittää luoda 150 oikeistolaismepin jättiryhmää
 Tässä on eurovaalien tulos Suomessa: Vihreille historiallinen voitto, kokoomus suurin – nämä 13 ehdokasta pääsivät läpi
 Huhtasaari vahvoilla lounaassa, Katainen jyräsi idässä – katso uudenlaiset 3D-vaalikartat
 Analyysi: Oikeistopopulistien rynnistys valtaan jäi vajaaksi EU:ssa

Analyysi: Valta eurovaaleissa valuu etelän kaupunkeihin maaltamuuttoa nopeammin – Katso kuinka Pohjois-Suomi katosi meppikartalta


Summary: Pendikainen törmäsi puuhun ja menehtyi törmäyksessä saamiinsa vammoihin ensiavusta huolimatta.

Nilsiäläinen stunt-hyppääjä  Antti Pendikainen  menehtyi sunnuntaina  offroad-moottoripyörien cross country -kilpailussa  Asikkalan Vesivehmaalla.
 Asian vahvisti Ylelle Suomen moottoriliiton toimitusjohtaja  Kurt Ljungqvist . Liitto kertoo asiasta myös  nettisivuillaan . Tiedotteen mukaan Pendikainen törmäsi puuhun. Hän menehtyi törmäyksessä saamiinsa vammoihin ensiavusta huolimatta.
 Euroopan cupin osakilpailu jouduttiin keskeyttämään onnettomuuden takia. Kisajärjestäjät perustivat tutkintalautakunnan, jonka selvitysten mukaan onnettomuus sattui normaalissa kilpailutilanteessa.
 Pendikainen tunnetaan hurjapäisistä stunt-tempuistaan, joita hän on tehnyt ympäri maailmaa.  Yksi hänen mieleenpainuvimmista tempuistaan on kesältä 2015 , jolloin hän hyppäsi ilman laskuvarjoa kuumailmapallosta.

Hurjista tempuistaan tunnettu stunt-näyttelijä Antti Pendikainen menehtyi offroad-moottoripyörien kisassa Vesivehmaalla


Summary: Toimenpiteiden ja työn vähenemisen on arvioitu koskevan enintään 200 työntekijää.

Raideliikenteen kulkuneuvojen valmistus ja korjaus

Kiskokalustovalmistaja Skoda Transtech on aloittanut tänään maanantaina yhteistoimintaneuvottelut Otanmäen tehtaallaan Kajaanissa.
 Yhtiön toimitusjohtaja  Lasse Orre   kertoi jo viime viikolla , että yrityksellä tulee olemaan vuoden sisällä tuotannossa hiljaisempia kausia, koska nykyiset projektit päättyvät ja uudet alkavat.
 Tuotannon työntekijätarve tulee laskemaan asteittain syksystä 2019 kevääseen 2020 saakka.
 – Meillä on käynnistymässä neljä uutta projektia melkein yhtä aikaa, mutta projektien lopetus ja uusien aloitus eivät mene ihan päittään. Sen takia olemme joutuneet tähän tilanteeseen tilapäisesti, Orre sanoo.
 Orren mukaan neuvottelut voivat johtaa lomautuksiin tai osa-aikaistamisiin, ei irtisanomisiin. Ne koskevat myös tehtaan palveluksessa olevaa vuokratyövoimaa. Toimepiteiden on arvioitu koskevan enintään 200 työntekijää.
 – Meillä on ollut historian saatossa myös pitkiä lomautuksia, koska tämä on projektibisnestä. Työntekijät ovat tavallaan siihen myös tottuneet.
 – On ikävää, että joudumme tekemään näin, koska samaan aikaan meillä on tilanne, että kesän 2020 jälkeen tulemme tarvitsemaan huikean määrän uusia ihmisiä uusiin projekteihin, Orre jatkaa.
 Uudet projektit sisältävät Raide-Jokerin junien tuotannon, VR:n uudet ravintolavaunut sekä Tampereen ja saksalaisen Mannheimin kaupungin raitiovaunut. Tuotantosopimuksia yhtiöllä on vuoteen 2026 asti ja optioita jopa vuoteen 2030 saakka.

Škoda Transtech aloitti yt-neuvottelut Otanmäen tehtaallaan


Summary: Korruptio-oikeudenkäynti romahdutti todennäköisesti Romanian johtavan puolueen vaalimenestyksen.

Romanian vahvimpana poliitikkona pidetty  Liviu Dragnea  on tuomittu 3,5 puoleksi vankeuteen.
 Dragnea katsottiin syylliseksi korruptiorikokseen. Oikeus totesi hänen käyttäneen vaikutusvaltaista asemaansa hyväkseen hankkiessaan viime vuonna nimelliset työpaikat kahdelle naiselle, jotka todellisuudessa työskentelivät Dragnean johtamalle sosiaalidemokraattiselle puolueelle (PSD).
 Dragenan korruptio-oikeudenkäynti on ollut Romaniassa suuri uutinen. Se vaikutti todennäköisesti PSD:n vaalitulokseenkin. Puolue, joka edellisissä eurovaaleissa oli saanut yli neljänneksen äänistä, menetti niistä nyt lähes puolet.
 Dragneaa on pidetty Romaniassa miehenä, jonka pyrkimykset vaikuttavat vahvasti hallituksen toimintaan.
 Dragnea on itsekin halunnut pääministeriksi, mutta nousun on estänyt vuoden 2016 skandaali, jolloin hän sai ehdollisen vankilatuomion vaalitulosten väärentämisestä.
 Romanian sosiaalidemokraattinen puolue on saanut kannatusta maan pienituloisten sekä maaseudulla asuvien parista. Heille puolue on tehnyt anteliaita vaalilupauksia.
 Kun skandaali alkoi syödä puolueen kannatusta, Dragnea alkoi hyödyntää naapurimaa Unkarin populistijohtajan  Viktor Orbanin  tyyliä. Dragnea on syyttänyt EU:ta sekaantumisesta Romanian asioihin ja itsemääräämisoikeuden nakertamisesta.
 Romanian PSD-johtoinen hallitus pyrkinyt muuttamaan maan korruptiolakeja. Oppositio on syyttänyt hallitusta pyrkimuksestä vesittää lahjontaa koskevia lakeja.
 Presidentti  Klaus Iohannis  määräsi asiasta kansanäänestyksen, joka pidettiin eurovaalien yhteydessä. Kansanäänestyksen tulos ei ole sitova, mutta tulos oli selkeä: noin 80 prosenttia äänestäjistä vastusti lakien muuttamista.
 Romania on tällä hetkellä EU:n puheenjohtajamaa. Ennen puheenjohtajuutta maassa käytiin keskustelua siitä, selviääkö maa tehtävästä juuri rehottavan korruption takia.
 Korruption riivaama Romania tarttui EU:n ruoriin epäilysten alla – Hallituksen ja presidentin tukkanuotta on ministerin mukaan "normaalia"
 Romania ottaa ohjat EU:ssa ensimmäistä kertaa – välit Brysselin kanssa jännitteiset

Romanian vahvin poliitikko sai pitkän vankilatuomion


Summary: Filosofi Frank Martela uskoo, että jääkiekon MM-kullasta voi tulla symboli Suomen viime aikaiselle kehitykselle.

Jääkiekon tuore MM-kulta osoittaa, että voittamisen kulttuuri on vahvistunut Suomessa. Näin asian näkee filosofi Frank Martela, joka katsoi loppuottelun 5- ja 7-vuotiaiden poikiensa kanssa kotona.
 – Vaikka finaali oli niin myöhään, oli pakko pitää pojat hereillä, filosofi hymyilee.
 Tutkijan työnsä ja opettamisen lisäksi Martela valmentaa ihmisiä toteuttamaan itseään paremmin hyvän elämän saavuttamiseksi.
 Suomi–Kanada -loppuottelu näyttäytyi filosofille muun muassa jääkiekkoilijoiden henkisenä kasvuna.
 – Tuntuu, että nuorten pelaajien itsevarmuus ja henkinen kypsyys ovat aivan eri tasolla kuin pari vuosikymmentä sitten, Martela sanoo.
 Suomi on hänen mukaansa lähtenyt viime vuosina finaaleihin “häviäjäjoukkueena” ja “hermoillut”, mutta sunnuntai-iltana sellainen tunnelma oli tipotiessään.
 Martelan mukaan Leijonat lähtivät tällä kertaa voittamaan kisat. Se näkyi asenteena.
 Hän toivoo, että suomalaiset ottaisivat oppia myös muualla elämässä jääkiekon tuoreiden maailmanmestareiden suhtautumistavasta.
 Filosofi uskoo, että onnistuneen valmentamisen lisäksi Suomen joukkueen menestyksen takana on myös miesten kyky puhua omista tunteistaan.
 – Se on lisääntynyt, hän sanoo.
 Nuoret miehet ovat hänen mukaansa olleet aiemmin ehkä sulkeutuneempia, ja “vaikeiden” tunteiden näyttämistä on vältetty.
 Se on tullut Martelan mukaan esiin vaikeissa ja stressaavissa tilanteissa, mutta muutos on tapahtunut. Nykynuoret ja etenkin nykymiehet pystyvät Hartelan mukaan puhumaan tunteistaan paremmin, ja se näkyy myös jääkiekossa.
 Pelaajat käyvät henkisillä valmentajilla ja joukkueen matkassa voi kulkea psykologi.
 – Tiukoissa paikoissa pystytään sen seurauksena pelaamaan turnauksen parhaita pelejä, Martela sanoo.
 Kuka ehtii ensin Havis Amandalle?
 Suomalaisten into lähteä keskellä yötä spontaanisti juhlimaan maailmanmestaruutta ilahduttaa Martelaa. Hänestä ilo on silloin aidoimmillaan. Sama kaava näyttää toistuvan vuosikymmenestä toiseen. Nykyperinne alkoi, kun Suomi voitti ensimmäisen MM-kullan jääkiekossa vuonna 1995, ja kansa pakkautui Havis Amandan ympärille Helsingin kauppatorille.
 Samankaltaista hurmahenkeä nähtiin myös silloin, kun Lordi voitti euroviisut vuonna 2006.
 Martela puhuu ilmiöstä hetkinä, jolloin yhteiskunnan rakenne katoaa, ja ihmisistä tulee yhtä ja samaa vellovaa massaa.
 Hän koki sen ensi kerran itse vuonna 2011, kun Suomi voitti edellisen MM-kullan jääkiekossa.
 – Kaikki olivat kavereita keskenään ja saattoivat halata toisiaan. En ollut kokenut sellaista koskaan aiemmin niin vahvasti, Martela toteaa.
 Hän viittaa myös evoluutioon. Vaikka olemme yksilöllisiä, meillä on myös tarve kollektiivisuuteen. Tietyt asiat, kuten MM-kulta, voivat laukaista sen. Esi-isien kohdalla kyse oli puolustamisesta. Laumana se onnistui paremmin kuin yksin.
 – Ja kun Suomi voittaa MM-kultaa jääkiekossa, se voi olla niin vahva osa ihmisen identiteettiä, että hän tarvitsee ympärilleen muita ihmisiä juhlistamaan sitä, Martela sanoo.
 Hän näkee jääkiekon MM-kullan kansakuntaa voimauttavana asiana.
 – Kansakunnan toimivuus vaatii tietynlaista solidaarisuutta. Ja kun ihmiset lähtevät torille ja jakavat tällaisen kollektiivisen tapahtuman, se vahvistaa ihmisten yhteisöllisyyttä.
 Voitolla voi olla merkittävä vaikutus koko kansankunnan hyvinvointiin. Vuonna 1995 historian ensimmäinen jääkiekon MM-kulta nosti suomalaiset henkisesti lamasta.
 Sunnuntai-iltana saatu mestaruus vaikuttaa Martelan mukaan samalla tavalla.
 – Tämä osuu taas hyvään saumaan, sillä Suomi on käynyt läpi pitkän taantuman, Martela muistuttaa.
 MM-kulta auttaa Martelan mukaan luomaan symbolin kehitykselle, jota Suomen taloudessa on viime vuonna tapahtunut.

Filosofi: "Suomi voitti MM-kultaa, koska nuoret miehet ovat oppineet puhumaan tunteistaan"


Summary: Skandaali on seurausta videosta, jolla oikeistolainen varaliittokansleri näyttää halukkaalta ottamaan vastaan korruptiota.

Itävallan parlamentti on antanut epäluottamuslauseen maan hallitukselle. Keskustaoikeistolaisen Kansanpuolueen vähemmistöhallitus joutuu eroamaan.
 Epäluottamuslausetta tukivat sosiaalidemokraatit sekä oikeisto-populistinen Vapauspuolue, joka oli aiemmin Kansanpuolueen hallituskumppani.
 Itävallan hallituskriisi johtuu runsas viikko sitten julki tulleesta videosta, jolla varaliittokansleri  Heinz-Christian Strache  näyttää halukkaalta ottamaan vastaan lahjontaa venäläiseltä oligarkilta.
 Liittokansleri  Sebastian Kurz  ilmoitti videon tultua julki, että Strache joutuu jättämään hallituksen. Tuolloin koko Vapauspuolueen ministeriryhmä erosi.
 Kurzin Kansanpuole yritti jatkaa vähemmistöhallituksena, mutta nyt nähdyn luottamuslauseäänestyksen seurauksena sekin joutuu eroamaan.
 Itävallan presidentti  Alexander Van der Bellen  on esittänyt, että maassa järjestettäisiin ennenaikaiset vaalit syyskuussa.
 Hämmentävä skandaalivideo johti varaliittokanslerin eroon Itävallassa – puoluejohtajan epäilyttäviä puheita salakuvattiin Ibizalla

Itävallan liittokanslerille epäluottamuslause – videoskandaali johtaa hallituksen eroon


Summary: Miapetra Kumpula-Natri on pyydettäessä kiinnostunut komissaarin tehtävästä. Jutta Urpilainen on ollut pidättyväisempi.

Hyörinä Suomen EU-komissaarivalinnan ympärillä kiihtyy. Valinnan tekee pääministeri, joka on näillä näkymin  Antti Rinne .
 Rinteen mukaan Suomen komissaariehdokkaan pitäisi olla nainen. Paineet naisen valintaan ovat suuret, koska Suomella ei ole ollut naiskomissaaria.
 Eero Heinäluomasta  tuli EU-parlamenttivaalien  selvä äänikuningas 128 000 äänellä . Voidaan kysyä, velvoittaako suuri äänisaalis Rinnettä kääntämään katseensa naisista ääniharavaan.
 – Komissaarikysymys on nimityskysymys ja sitä mietitään siitä kontekstista, Rinne vastasi maanantaiaamuna matkalla hallitusneuvotteluihin.
 Äänipotti siis tuskin ohjaa valintaa.
 Heinäluoma on tarjoillut ajatusta, että ehdolle voitaisiin asettaa sekä mies että nainen. Rinteen mukaan sekin voi olla yksi vaihtoehto.
 Silloinkin suomalainen naisehdokas olisi vahvoilla, koska naisia on tarjolla komissioon liian vähän. Komissaarien pitää saada EU-parlamentin hyväksyntä.
 Ruotsi ja Tanska mallimaina
 Viime kauden alussa EU-komission puheenjohtaja  Jean-Claude Juncker  kuulutti epätoivoisesti lisää naisia ehdolle.
 EU-parlamentti ei aikonut hyväksyä liian miesvoittoista komissiota. Lopulta kokoon saatiin yhdeksän naista.
 Houkuttimena jäsenmaalle voidaan luvata parempi salkku, jos siihen tarttuu nainen.
 Suomen kanssa samaan aikaan EU:hun liittyneellä Ruotsilla on ollut pelkkiä naiskomissaareja.
 Tanskalla on ehtinyt olla neljä naiskomissaaria, joista nykyinen kilpailukomissaari  Margrethe Vestager  on yksi EU:n voimahahmoista.
 Valtiovarainministerit Jutta Urpilainen ja Wolfgang Schäuble vetivät talouskriisin aikaan yhdessä tiukkaa linjaa. Sebastian Kahnert / EPA
 Komissaari ei ole palkintovirka
 Demareilla on kisassa kaksi vahvaa naista: entinen valtiovarainministeri, kansanedustaja  Jutta Urpilainen  ja meppipaikkansa kirkkaasti uusinut  Miapetra Kumpula-Natri .
 Kumpula-Natri on kertonut suoremmin olevansa valmis tehtävään. Urpilainen on sanonut olevansa kiinnostunut vastuullisista tehtävistä.
 Urpilaisen etuna on ministerikokemus. Hän oli työstämässä EU:n tukipaketteja Kreikalle ja tuntee EU:n tavat.
 Kumpula-Natri vetänyt EU-asioita linjaavaa eduskunnan suurta valiokuntaa. Suuri yleisökin havaitsi roaming-maksujen poiston, jossa Kumpula-Natri oli parlamentin pääneuvottelijana.
 Joidenkin mielestä komissaarin pesti olisi oikeutettu hyvitys Urpilaiselle, jonka Rinne syrjäytti puheenjohtajan paikalta 2014.
 Puheenjohtajavaihdos jakoi puoluetta ja on vaikea tietää, millaisiksi Urpilainen ja Rinteen välit ovat korjautuneet.
 Vielä 2015 Rinne epäili  slovakialaiselle valtiovarainministerikollegalleen, että Urpilainen tähtää takaisin puheenjohtajaksi.
 Brysseliin tuskin lähetetään ketään pois vaivoista tai palkinnoksi. Komissaarin virka on merkittävä.
 SDP:n puheenjohtaja Antti Rinne ja toiselle meppikaudelle päässyt Miapetra Kumpula-Natri iloitsevat vaalituloksesta. Marja Väänänen / Yle
 Ääninsaalis ei tee komissaaria
 Äänikuninkuus ei ole ennenkään ollut oikotie komissaariksi.
 Alexander Stubb  oli Kokoomuksen ääniharava 2014 EU-vaaleissa saaden yli 148 000 ääntä. Kokoomuksen puheenjohtaja, pääministeri  Jyrki Katainen  nappasi komissaarin paikan Stubbin nenän edestä.
 Keskustan  Anneli Jäätteenmäki  sai 2004 europarlamenttivaaleissa 149 000 ääntä. EU-komissaariksi asteli  Olli Rehn ,joka ei ollut ehdolla vaaleissa.
 Jäätteenmäkeä ei edes soviteltu komissaariksi. Hänellä oli takanaan nolo ero pääministerin paikalta ja europarlamentaarikon virka oli kunniallinen pelastustie. Komissaariksi kurkottaminen olisi ollut liikaa.
 Käytännöksi on muodostunut, että komissaarin valitsee pääministeripuolue.
 Mihinkään lakiin komissaarin valintatapaa ei ole kirjattu, mutta tuskin yksikään pääministeripuolue enää luopuisi nimitysoikeudestaan. Komissaarin nimitys voi olla osa Säätytalon neuvotteluja ja miksei kaupankäyntiäkin.
 Suomella on ollut vasta kolme komissaaria, joten nimityksistä ei ole pitkää kokemusta.
 Suomen ensimmäisen komissaarina toimi kaksi kautta demarien  Erkki Liikanen . Olli Rehn ponnisti komissaariksi muun muassa kokemuksella Liikasen kabinetista.
 Lue lisää:
 "Eero, Eero, Eero!" Liikuttunutta ääniharavaa onniteltiin pitkin iltaa – "En olisi ikinä arvannut tällaista lukemaa"

Analyysi: Komissaarikisa on kahden kauppa – äänikuninkuus ei nostanut Heinäluomaa kisan kärkeen


Summary: Oikeus katsoi miesten rikkoneen lakia, joka kieltää siviileiltä univormun käytön.

Saksassa seitsemän ääri-islamilaista miestä on saanut sakkotuomion paljon huomiota herättäneessä niin sanotussa sharia-poliisien jutussa. Sakkojen suuruus vaihtelee 300 ja 1 800 euron välillä.
 27 – 37-vuotiaat miehet olivat liikkuneet Länsi-Saksassa sijaitsevan Wuppertalin kaduilla pukeutuneina keltaisiin huomioliiveihin, joissa oli teksti "Shariah police". Sharia tarkoittaa islamilaista lakia.
 Wuppertalissa on suuri muslimiyhteisö. Miehet olivat puhuttaneet kaduilla kohtaamiaan nuoria muslimimiehiä, kehottaneet heitä käymään moskeijoissa ja käskeneet välttämään alkoholia, uhkapeliä, musiikkia ja bordelleja. Asiasta kertoo muiden muassa  Westdeutscher Rundfunk .
 Vuonna 2014 alkanut toiminta oli nostattanut vastalauseita tiedotusvälineissä ja poliitikoilta.
 Wuppertalin oikeus totesi, että miehet olivat tietoisesti halunneet antaa vaikutelman, että he kuuluvat militanttiin organisaatioon. Eräissä Lähi-idän maissa toimii uskonnollista puhdasoppisuutta valvova sharia-poliisi, joka voi käyttää myös voimatoimia.
 Rikostuomion varsinainen syy oli miesten yllä ollut liivi, jonka oikeus katsoi rikkoneen Saksassa voimassa olevaa univormukieltoa. Kielto on alun perin laadittu estämään uusnatseja käyttämästä univormuja omissa tilaisuuksissaan.
 Kyseessä oli jo toinen sharia-poliiseille annettu tuomio. Vuonna 2016 joukkoa johti fundamentalistisaarnaaja Sven Lau. Hänet tuomittiin seuraavana vuonna erillisessä oikeusjutussa viideksi vuodeksi vankeuteen terroristiorganisaation tukemisesta. Lau oli houkutellut ihmisiä lähtemään Syyriaan ja taistelemaan jihadistijoukoissa.

Saksassa liikkuneille "sharia-poliiseille" tuomiot – yrittivät painostaa nuoria muslimeita


Summary: Porin kaupunginvaltuusto käsitteli lentoliikenteen kilpailutusta suljetuin ovin.

Porin ja Helsingin väliset lennot alkavat uudestaan vielä tämän vuoden aikana.
 Kaupunginjohtaja  Aino-Maija Luukkosen  mukaan kaupunki maksaa lennoista tänä vuonna miljoona euroa. Seuraavina kolmena vuonna maksu on 3,4 miljoonaa euroa vuodessa.
 Yhteensä rahaa käytetään siis 11,2 miljoonaa euroa.
 Yhtiö julki myöhemmin
 Kaupunki ei vielä kerro, miltä lentoyhtiöltä lennot ostetaan. Yhtiön nimi ja muut  kilpailutuksessa  mukana olleet yhtiöt julkaistaan sopimuksen allekirjoittamisen jälkeen.
 Kaupunginjohtaja Luukkonen sanoo, että yhtiön nimi täytyy vielä pitää poissa julkisuudesta kilpailumenettelystä johtuen.
 Myöskään lentolippujen hintoja ja vuoroaikatauluja ei kerrota. Kaupunginjohtaja Luukkonen sanoo uskovansa, että lentoihin käytetty raha tulee takaisin investointeina ja teollisuuden tilauksina. Hänen mukaansa kaupunki on valinnut sellaisen lentoyhtiön, johon voi luottaa.
 Äänestyspäätös
 Kaupunginvaltuuston päätös ei ollut yksimielinen.
 Raisa Ranta  (vas.) esitti  Anne Liinamaan  (vihr.) kannattamana, että määräraha lentoliikenteelle hylättäisiin. Määräraha lentoliikenteelle voitti äänin 44–15. Eriävän mielipiteen asiassa jätti 13 valtuutettua.
 Lennot Porista Helsinkiin loppuivat viime vuoden toukokuussa, kun lentoyhtiö Nextjet  meni konkurssiin .
 Nextjet ehti lentää reittiä vain runsaan vuoden ajan. Sitä ennen reittiä on lentänyt viime vuosina useita eri yhtiöitä, mutta kestävää markkinaehtoista tai edes kaupungin markkinointituella toimivaa ratkaisua ei ole löytynyt.
 Lentokenttä pelissä
 Kotimaisen reittiyhteyden avaaminen on tärkeää Porin kaupungille, koska lentokenttiä ylläpitävä Finavia maksaa kustannukset vain sellaisten lentokenttien osalta, joilla on säännöllistä kotimaista lentoreittiliikennettä.
 Lentokentän ylläpidon loppuminen tulisi Porin kaupungille kalliiksi. Kenttää käyttää muun muassa kaupungille tärkeä ilmailuopisto ja lisäksi ammattiopisto Winnova. Jos Finavia ei maksa kentän kustannuksia, kaupunki joutuu itse kaivamaan kuvettaan.
 Jo nyt reittiliikenteen loppumisesta  on tullut kaupungille  50 000 euron kuukausittaiset kustannukset. Pori maksaa tukea Suomen Ilmailuopistolle.
 Täsmennetty rahasummia 19:52 Aino-Maija Luukkosen kertoman tiedon mukaan: Toisin kuin kaupungin tiedotteessa kerrottiin, rahaa menee 2020 ja 2021 molempina vuosina 3,4 miljoonaa euroa.
 20:07 Luukkonen korjasi, että rahaa käytetään 3,4 miljoonaa euroa myös vuonna 2022.
 Uutisesta voi keskustella 27.5. klo 22 saakka.

Pori käyttää lentoliikenteen ostamiseen yli 11 miljoonaa euroa – kaupunki salaa vielä lentoyhtiön nimen